
PIIS  PATRIS  MANIBUS. 


PROOEMIUM. 


Jodi  praeparatorum  medicum  usum  novissimo  hocce 
decennio  quam  maxime  esse  divulgatum,  nemo  dif¬ 
fitetur;  interrogare  autem  licet,  utrum  eximiae,  qui¬ 
bus  efferebantur  et  etiamnunc  efferuntur,  laudes, 
experientiae  testimoniis  sint  confirmatae.  Non  omni 
ex  parte  confirmatas  esse  fatemur,  at  causam  in 
eo  cerni  arbitramur,  quod  multi  temere  hocce  me¬ 
dicamento  sint  usi,  ne  dicam  abusi;  medicamento, 
inquam,  cui  soli  medicus  in  magno  morborum  gra¬ 
vissimorum  numero  fidere,  in  quo  solo  extremam 
salutis  spem  ponere  potest. 

Bromum,  de  quo  hocce  in  opusculo  verba  sum 
facturus,  et  physica  et  chemica  indole  adeo  finiti¬ 
mum  est  Jodo,  ut  ex  his  de  simillima  utriusque 
remedii  in  corpus  animale  efficacitate  concludere 
possis;  adde,  quod  fontium  Bromo  imbutorum  vis 
medicatrix  diu  et  multifariam  est  comprobata,  sin- 
gulatim  fontis  Crucenacensis ,  cujus  peculiaris  ef- 

fectus  a  sola  Bromi  ubertate  repetendi  sunt;  adde 
etiam,  qilod  experimenta  therapeutica,  etsi  rarius 
instituta ,  laetos  obtulerunt  eventus.  —  Quae  si 
complectimur,  uniuscujusque  medici  esse  ratioci¬ 
nabimur,  ut  medicatas  dicti  remedii  virtutes  dili¬ 
gentius  perquirat,  eo  magis  quidem,  quod  Bromi 
connubia  minus  facile  decomponuntur,  quam  Jodi 
et  quod  pretii  multo  levioris  causa  non  prorsus  ab 
iis  secluduntur,  qui  rei  familiaris  angustiis  premun¬ 
tur.  —  Dissertationem  conscripturus  inauguralem 
ad  Broinum  appuli  animum,  et,  quae  alii  experti 
sunt,  collaturus  et  cum  experimentis,  quae  circa 
hanc  rem  ipse  institui  ,  comparaturus.  —  Quum 
neque  ipsius  materiae  describendae  novitas,  neque 
ejus  illustrandae  difficultates  me  tironem  a  coeptis 
deterruerint,  Lectores  in  dijudicandis  hisce  pagellis 
indulgentiam  adhibituros  esse  confido.  —  In  expo¬ 
nendo  argumento  eum  sequar  ordinem ,  ut  primum 
de  physica  et  chemica  Bromi  indole  breviter  dis¬ 
seram,  deinde  effectus  ejus  physiologicos,  quoad 
in  hominibus  et  brutis  nobis  innotuerunt,  describam, 
•  denique  therapeuticas  virtutes  dilucidare  studeam. 


I.  PARS  CHEMICA. 


§.  i. 

Br ornum ,  abs  quo  sit  detectum  et  ubi  occurrat. 

tlalard  anno  1826  Bromum  detexit  et  propter 
odorem  ingratum  pungentem  ,  quem  ejus  vapores 
edunt,  nomen  ei  dedit  (pQoofjbog  foetor).  Praeter  eum 
Loewig  et  Ser  ullas  de  revelandis  Bromi  attri¬ 
butis  gravissimis  atque  connubiis  optime  promerue¬ 
runt.  —  Balard  Bromum  reperit  in  lixivio  salina- 

\ 

rum  Montispeliensium,  quod  crystallisato  inde  Natro 
chlorato  resedit;  eodem  fere  tempore  in  aqua  maris 
mediterranei  invenit  Bromum,  Magnesio,  ut  putat, 
nuptum;  serius  Gmelin  et  Hermbstaedt  Bro¬ 
mum  in  aqua  maris  mortui  indagarunt. 

Bromum,  ceu  minerale,  argento  nuptum  occur¬ 
rit;  in  argento  corneo  Mexicano,  Chiloniensi,  nec 
non  in  eo,  quod  minerae  Huelgoeth  in  Bretannia 
provincia  offerunt;  testibus  Menzel  et  Cochler 
in  mineris  Zinci  Silesiacis;  analyses  ab  Anglis  in¬ 
stitutae  vestigia  ejus  in  sale  petroso  anglico  repe- 
riri  testantur.  —  Porro  Bromum  imprimis  Natrio, 
Calcio,  Magnesio  adjunctum,  partem  constituentem 
haud  exiguam  omnium  fere* salinarum  terrae  conti- 

1  * 

nentis,  praecipue  Germaniae,  exhibet;  uberrimam 
ejus  portionem  Desfosses  in  salinis  urbis  Salins 
(in  praefectura  Jurae  montis)  deprehendit,  ubi  li¬ 
xivii  partes  3840  Bromi  partem  unam  continere  di¬ 
cuntur.  —  Plurimum  vero  Bromi  inter  omnes  sali¬ 
nas  fons  Theodori  prope  Crucenacum  habet,  in 
quo  a  Liebig  inventum,  a  Mettenheimer  copia 
ejus  accuratius  definita  est;  mille  partes  hujus  sa¬ 
linae  0,837  Bromi  continere  perhibet. 

Inter  reliquos  fontes  medicatos  Bromo  eviden¬ 
ter  comprobato  excellunt:  therma  Albanensis  (Ra- 
gazzini),  fons  Bourbonne  (Desfosses),  fontes 
Beringenses  in  Hercynia  (Bley),  fons  Ragoczi  Ivis- 
singensis  (Ficinus),  aqua  Puellnaviensis  (idem), 
aqua  Homburgensis  (Liebig).  Kaestner  ejus  ve¬ 
stigia  etiam  in  fontibus  Wisbadensibus  occurrere 
tradit. 

Aqua  marina,  diversis  in  regionibus  examinata, 
numquam  non  Bromum,  etsi  varias  ejus  portiones, 
obtulit. 

Plantarum  maritimarum  plurimae  Bromum  conti¬ 
nent;  in  mari  Mediterraneo  Balard,  circa  Hollan- 
diae  oram  Sarphati,  experimentis  hoc  explora¬ 
verunt;  Sarphati  et  Jonas  Bromum  quoque  in 
multis  animalibus  marinis  invenerunt,  v.  c.  in  non¬ 
nullis  Cyanae  et  Rhizostomatis  generibus;  copia 
ejus  apud  Mytilum  edulem,  Crognon  vulgarem, 
Asteriam  rubentem  Jodi  non  mediocriter  praecel¬ 
lere  dicitur. 

Suspicantur  denique  inesse  Bromum  in  lacte 
vaccino  et  in  oleo  Morrhuae;  haud  dubie  de  Bromi 
vestigiis  tantum  cogitare  licet,  quibus  vix  et  ne 
vix  quidem  illarum  substantiarum  effectus  possint 
assignari.  — 


§•  2. 

De  praeparatione  Bromi. 

Bromum  e  lixivio  aquae  marinae  aliarumve 
aquarum  Bromo  impraegnatarum  duce  Balard  hac 
ratione  obtinetur:  Gasis  chlorati  rivo  per  aquam 
traducto,  certa  Aetheris  portio  affunditur  et  liquor 
debito  modo  agitatur.  Aether  circa  superficiem 
paullatim  collectus,  colorem  atrorubieundum  offerens, 
Bromum  aquae  ademit  atque  solvit.  Demtus  Aether 
cum  liquore  Kali  caustici  agitatur,  quem  neutrum 
reddit.  Miscella  tali  modo  impetrata,  quae  Kalio 
bromato  et  Kali  bromico  constat,  evaporando  aqua 
liberatur  et  candefacta  cum  Acido  sulphurico  et 
Mangano  superoxydato ,  destillationi  submittitur, 
inter  quam  Bromum  instar  vaporum  rubrorum  avolat, 
qui  sub  aqua  in  guttas  rubro  fuscas,  nigras  co¬ 
eunt.  —  Bromum  chloratum,  quod  admixto  Kalio 
bromato  saepe  inter  destillationem  exoritur,  aqua 
solutum  manet.  —  Bromum  hac  ratione  paratum 
sub  aqua  solet  asservari,  partim  ne  magna  ejus 
portio,  vitro  iterum  iterumque  recluso,  avolet,  par- 
tim  ut  detrimenta  caveantur,  quae  vapores  irritantes 
e  vitro  emergentes  inferrent.  — 


10 


Desfosses  et  Loewig  lixivium  cum  Calcaria 
restincta  digeri  suadent,  donec  omnis  Magnesia 
praecipitata  sit,  ut  Bromi  jacturae  occurratur,  quippe 
quod  Acidi  hydrobromici  forma,  secedente  Magnesia, 
inter  evaporationem  avolet.  — 

Liquor,  tiltrando  a  praecipitato  separatus,  donec 
spissescere  incipiat,  evaporationi  submittitur,  deinde 
cum  Hydrogenio  chlorato  et  Mangano  superoxydato 
in  retorta  destillatoria  ad  mediocrem  caloris  gradum 
adigitur,  quo  facto,  decomposito  Calcio  bromato, 
Bromum  per  vapores  secedit.  Alias  parandi  metho¬ 
dos  satis  numerosas  Barruel,  Mohr,  Hermann, 
alii  proposuerunt.  — 

Berzelius  Bromo  plerumque  Chlori  aliquid 
admixtum  esse  affirmat ,  quod  ex  parte  tantum 
magna  aquae  portione  elui  possit.  — 

Aliud  additamentum,  a  paratione  potissimum 
pendens,  quo  Bromum  solet  inquinari,  Carbo  bro- 
matus  exhibet,  de  quo  infra  nonnulla  apponam.  — 

§.  3. 

Physica  Bromi  attributa . 

Bromum,  solita  temperie  liquidum,  teste  Ser  ul¬ 
las  sub  temperie  —  18°  R. ,  auctore  Liebig  — 
25°  B.  in  substantiam  flavo-fuscam ,  rigidam,  cry¬ 
stallinam,  lamellosam  gelascit,  quae  passim  plum¬ 
beam  canitiem  et  metallicum  fere  splendorem  of¬ 
fert.  —  Sub  temperie  H- 45°  R.  (Loewig),  -L  47°R. 
(Balard)  effervescens  in  vaporem  coloris  flavo-rubri, 

Acido  nitroso  similis,  magis  tamen  violaceum,  in- 
primis  antequam  condensatur,  abit.  — 

Pondus  Bromi  liquidi  specificum  sub  temperie 
-h  15°  R. ,  2,8  —  2,9  perhibetur;  solidi  pondus 
3  excedere,  vaporem  5,3933  esse  dicitur.  —  Luce 
incidente  Bromum  coloris  rubro-fusci,  propemodum 
pervadente  luce  hyacinthino-rubri  ac  pellucidum  est. 
Major  ejus  moles  non  lucem  diurnam,  sed  solarem 
et  candelarum  accensarum  rubro  colore  transmittit.  — 

Facillime  Bromum  evaporat;  guttula  una  cara- 
panae  majori  subdita  rubris  vaporibus  eam  implet. 
Odor  acerrimus,  graviter  irritans,  Chlori  non  dis¬ 
similis,  magis  tamen  pungens,  neque  minus  Jodi 
vaporibus,  inprimis  quod  ad  secundarium  odorem 
pertinet,  aequiparandus.  Sapor  acer,  urens,  corru¬ 
gans;  nauseosum,  qui  dicitur,  non  inveni;  imo  so¬ 
lutio  aquosa  saporem  gratum  adstringentem  praebet; 
intense  quoque  dilutum  Bromum  dentes  offendit 
atque  haemodiain  inducit.  — 

De  specifico  Bromi  calore,  quod  equidem  scio, 
nihil  certi  diremtum  est.  Perfectam  electricitatis 
conductionem  non  Bromum  purum,  sed  solutio  ejus 
aquosa  administrat.  Columnae  galvanicae  rivulus 
aquam  hujusce  solutionis  decomponit,  nec  Acidum 
bromicum,  nec  hydrobromicum  formans.  Gas  Bro¬ 
mi  candelae  flammam  extinguit;  flamma,  quum  in  eo 
esset,  ut  exstingueretur,  colorem  belle  viridem  mihi 
obtulit. 

Bromum  pariter  atque  Chiorum  plantarum  colo- 

res  destruit,  imo  celerius  hoc  substantias  vegeta¬ 
biles  tinctas  pallidas  reddit  ac  decolores;  idem  quo¬ 
que  organicos  delet  odores.  —  Aquae  mediocris 
portio  Bromum  solvit;  calore  solubilitatem  ejus  non 
adaugeri  Berzelius  tradit;  Gmelin  ejus  solutio¬ 
nem  aquae  partibus  33,3  temperiei  15°  R.  effici 
comperit.  Equidem  aquae  partibus  28,7  tempera¬ 
turae  19°  R.  Bromum  vidi  solutum.  Solutio  aeri 
submissa,  celerius  etiam  calefacta,  Bromum  amittit, 

et  asservata,  praesertim  luci  solari  obnoxia,  formato 

/ 

Acido  hydrobromico,  acescit.  —  Alcohole  Bromum 
facilius  —  fere  quacunque  ratione  —  et  inter  ca¬ 
loris  evolutionem  solvitur.  Si  ambo  subito  miscen¬ 
tur,  superante  Bromo,  aestus  nascitur  ingens  et 
vehemens  ebullitio.  Haud  minus  prompte  solvitur 
Aethere,  solutionem  exhibens  hyacinthino-rubram. 

Quae  physica  Bromi  attributa  si  complectimur 
et  indolem  hujus  corporis,  quae  inde  prodit,  cum 
duorum  elementorum  finitimorum ,  Chlori  et  Jodi, 

v 

natura  comparamus,  non  modo  in  universum  ma¬ 
gnam  deprehendimus  similitudinem,  verum  etiam, 
Bromum  ex  materiarum  elementarium  numero  inter¬ 
medium  esse  inter  utrumque,  probe  intelligimus, 
quae  idea,  argutius  aliquanto  versata,  cum  omnibus 
fere  ac  singulis  Bromi  qualitatibus :  ut  aggregationis 
statu,  pondere  specifico,  colore,  odore  cet.  conciliari 
potest,  id  quod  fusius  enucleare,  ab  harum  pagel¬ 
larum  consilio  alienum  est. 

§•  4- 

Chemica  Bromi  cum  metalloideis  connubia. 

Atomorum  Bromi  pondus  489,153  aequat;  aliis 
cum  corporibus  plerumque  ad  duplices  coit  atomos- 
Ex  majore  connubiorum  numero  Chloro  addito 
eliminatur;  altera  parte  plurima  Jodi  connubia  de~ 
componit.  Connubiorum  cum  oxygenio  unum  tan¬ 
tum,  Acidum  bromicum,  certo  cognitum  est,  cujus 
compositio  est  Br2  03,  Acidum  subbromosum  Ba- 
lard  et  Gay-Lussac  statuunt,  quod  ad  com¬ 
positionem  Acido  subcbloroso  consentaneum  sit, 
Bra  0.  - 

Cum  Hydrogenio  directe  tantum  adhibita  can¬ 
descentia  conjungitur,  at  si  diutius  luci  solari  sub¬ 
mittitur,  decomponit  aquam  aeque  ac  Hydrogenium 
sulphuratum,  Hydrogenium  jodatum  et  Ammonia- 
cum.  —  Quum  exiguae  Bromi  portioni  Ammoniacum 
aquosum  affudissem,  inter  ingentem  affervescentiam 
Nitrogenium  secedere  videbam.  —  Gas  hydrobromi- 
cum  his  in  casibus  emergens  coloris  expers  est, 
odoris  intense  pungentis,  tussim  facientis,  saporis 
acidi  adstringentis;  chartam  exploratoriam  coeru¬ 
leam  prompte  rubefacit,  ab  aqua  largius  inter  calo¬ 
ris  evolutionem  absorbetur.  Balard  etiam  Acidi 
hydrobromosi,  at  modo  cum  basibus  juncti  men¬ 
tionem  fecit. 

Cum  Phosphoro  variis  proportionibus  Bromum 
sese  conjungit:  numerosiora  vero  connubia  sunt, 

quae  cum  Chloro  init  atque  Jodo.  Quorum  corpo¬ 
rum  numerus  recentiore  tempore  adeo  increvit,  ut 
cum  probabilitate  quadam  ratiocineris ,  Chiorum, 
Bromum  et  Jodum,  ne  dicam  omnibus,  maxime  ta¬ 
men  variis  proportionibus,  velut  amalgamatione, 
connubia  inire. 

Connubium  Bromi  cum  Sulphure  quoque  per  Henr. 
Bos  e  innotuit:  liquor  fusco -ruber,  Sulphuri  chlo- 
rato  haud  dissimilis;  connubium  cum  Selenio,  quod 
Serullas  obtinuit,  huic  plane  consentaneum  est. 

Denique  nuperiore  tempore  connubium  cum  me- 
talloideo  quodam  detectum  est,  nimirum  Carboge- 
nium  bromatum;  quod  corpus,  etsi  jam  prius,  nisi 
fallor  a  Loewig  commemoratum,  nuper  demum  a 
Poselger,  mihi  amicissimo,  accuratius  examinatum 
est.  —  Idem  enim  majorem  minoremve  ejus  copiam, 
saepe  centes.  8  Bromo  venali  admixtam  invenit 
facileque  destillatione  separavit,  quippe  quod  tem¬ 
perie  160°  R.  demum  ad  ebullitionem  adigatur.  Pu¬ 
rum  hoc  praeparatum  obtinuit  Bromum  lixivio  Kalino 
solvens,  quo  factum  est,  ut  illud  corpus  guttarum 
oleosarum  instar  subsideret.  —  Compositionem  ejus 
effici  tradit  conjunctis  Carbogenii  et  Bromi  aequi- 
valentibus,  Br2  C.  Formatio  Carbogenii  bromati 
lixivio  cum  Aethere  tractato  et  imperfectae  can- 
descentiae  miscellae  salinae  evaporatione  impetratae, 
deberi  videtur. 

Connubium  Bromi  cum  Nitrogenio  nondum  in¬ 
notuit. 

Quemadmodum  Chiorum ,  ita  etiam  Bromum 
frigida  temperie  cum  aqua  ad  corpus  crystallisabile 
coit,  quod,  prout  paratio  differt,  varias  crystallorum 
formas  exhibet.  —  Equidem  regulares  octaedros 
mediocris  magnitudinis  impetravi,  quum  superans 
Bromum  cum  aqua  H-  0,5°  R.  miscuissem.  Ex 
Bromi  vaporibus  paratum  illud  corpus  compagem 
lamelloso- crystallinam  offerre  dicitur. 

'  §.  5.' 

Bromi  metalla . 

Cum  metallicis  corporibus  Bromum  vario  modo 
sese  conjungit. 

1.  Metallo  et  Bromo  congestis,  igne  quandoque 
emergente. 

2.  Nonnulla  metalla  Acido  hydrobromico  Bromum 
auferunt,  ut  Kalium,  ubi  temperies  solita,  stan¬ 
num  ubi  mediocriter  adaucta  est. 

3.  Bromi  vapores,  super  candefactum  Kali,  Natron, 
Barytam,  Calcem  deducti,  inter  Oxygenii  et 
ignis  evolutionem  metalla  Bromi  conformant. 

4.  Hydrogeniumbromatum  metallis  oxydatis  nuptum 
saepe  in  bromi  metallum  et  aquam  secedit. 

Bromi  metalla  partim  fixa  sunt,  parti m  aere  can¬ 
defacto  in  Bromum  vaporosum  et  metallum  oxyda- 
tuin  dilabuntur.  Magnam  cum  Chlori  metallis  simi¬ 
litudinem  habent,  Chloro  et,  sub  calore  acido 
hydrochlorico  decomponuntur ,  sicut  plura  eorum 
Acido  sulphurico  et  nitrico,  quo  processu  vapores 

Bromi,  Gas  hydrobromicum ,  Acidum  sulphurosum, 
respective  nitrosum  oriuntur.  Metalla  Bromi  aquosa 
primo  et  secundo  modo  praesente  aqua,  nec  non 
quarto  modo  formantur. 

Kalium  bromatum,  quod  inter  alia  disserendi  ma¬ 
teriem  mihi  praebuit,  infra  prolixius  describam,  atque 
de  Ferro  bromato  et  Hydrargyro  bromato  nonnulla 
verba  subjungam,  utpote  quae  duo  praeparata  ad 
usum  medicum  haud  immerito  possint  referri. 

C  t 

§.  0. 

De  Kalio  bromato. 

Bromum  et  Kalium  tribus  proportionibus  sese 
conjungunt:  unus  nimirum  Kalii  atomus  cum  uno, 
duobus,  tribus  Bromi  coit.  Primum  tantum  horum 
connubiorum,  Kalium  bromatum  neutrale  (Kalium 
bromur  K.  Br.)  hic  nostram  excitat  attentionem, 
quum  duo  reliqua  connubia,  Kalium  bibromatum 
et  tribromatum,  partim  ex  primo  illo,  addito  Bronio 
(secundum  quidem  e  sale  diluto  et  sub  frigore,  ter¬ 
tium  e  solutione  concentrata  et  sub  calore)  obti¬ 
neantur,  partim,  bromo  mox  evaporato,  in  illud 
mutentur.  Proinde  etiam  solida  exhiberi  nequeunt. 
Kalii  bibromati  solutio  flavo  -  rubellum ,  tribromati 
nigro -fuscum  offert  colorem. 

Kalium  bromatum  neutrale,  quod  simpliciter  Ka¬ 
lium  bromatum  hic  nominare  liceat,  congestis  Kalio 
et  Bromo  inter  ignis  evolutionem  directe  formatur. 

Optime  paratur  solutione  Bromi  in  liquore  Kali 

caustici  frigido.  Equidem  in  liquore  Kali  caustici 
mediocriter  diluto  bromum  eo  usque  solvendum  cura¬ 
bam,  donec  fluidum,  amissa  omni  reactione  alkalina, 
colorem  flavo -rubellum  induere  coepisset.  Sub  bis 
Kalium  bromatum  et  Kali  bromicum,  immo  fortasse 
ex  Bromo  leviter  superante  Kalii  bibromati  aliquid 
formatur,  quod  vero  inter  evaporationem  in  Brome- 
tum  mutatur.  Liquore  ad  siccum  evaporato,  resi¬ 
duum  candescentiae  perfectae  submittebatur,  sub  qua 
Kalium  bromicum,  perdito  oxygenio,  itidem  in  Kalium 
bromatum  abit:  tota  massa  soluta  iterum  crvstallisa- 

s  * 

tioni  tradebatur.  Tali  modo  crystallos  salis  pulcher¬ 
rimas,  claras,  rubicundas  obtinebam.  Bromi  jactura, 
quam  haec  parandi  methodus  causatur,  admodum  me¬ 
diocris  est:  ex  unciis  Bromi  sex  impetrabam  Kalii  bro- 
mati  uncias  septem  cum  tribus  unciae  quadrantibus, 
loco  unciarum  novem,  quas  formari  oportebat,  si 

tota  Bromi  portio  in  Kalium  bromatum  abiisset, 

* 

quae  quidem  jactura  non  soli  formationi  Kalii  bibro¬ 
mati,  sed  etiam  majori  aut  minori  Carbogenii  bro- 
mati  portioni,  denique  inevitabili  evaporationi,  defectui 
inter  filtrationem  et  crystallisationem  numquam  non 
orienti  imputanda  est.  Altera  parte  methodus  illa 
id  certi  praebet,  quod  praeparatum  non  amplius 
Kali  liberum  continet  et  quod  reliquiae  Carbogenii 
bromati  et  Kali  bromicum  inter  candescentiam  pror¬ 
sus  destruuntur.  Kali  quidem  bromicum  majore  ex 
parte  paulo  post  Bromi  solutionem  floccorum  albo¬ 
rum  instar  subsidit,  quod  difficilius  solvitur  (facilius 

tamen  Kali  jodinico)  sed,  uti  adnotavi,  ex  parte 
tantum,  ita  ut,  facta  filtratione  altera  pars  eum  Kalio 
bromato  semper  maneat  soluta.  Quamobrem  a  fil¬ 
tratione  abstineo,  relictaque  tota  Kali  bromici  quan¬ 
titate,  diligentissimam  candescentiam  administro. 

Altera  methodo,  qua  nostri  pharmaceutae  etiam 
utuntur,  Kalium  bromatum  ex  Ferro  bromato  para¬ 
tur.  Hoc  enim  solutum  Kali  carbonico  praecipitatur 
et  superans  materiae  praecipitantis  portio  Acido 
hydrobromico  aquoso  in  Kalium  bromatum  itidem 
mutatur.  Liquor  neutralis  filtratus  ad  crystallisa- 
tionem  seponitur.  Huic  methodo  illud  exprobrandum 
judico,  quod  nimis  composita  sit,  quippe  quae  duo 
alia  praeparata,  nimirum  Ferrum  bromatum  et  Hydro- 
genium  bromatum,  exigat,  quorum  secundum  Gase 
hydrothionico  per  Bromi  solutionem  traducto  obti¬ 
netur.  —  Kalium  bromatum  dimorphum  esse  et 
prismatibus  rectangulis  interdum  crystallisare  dicitur 
(Berzelius);  equidem  crystallos  cubicas  semper 
inveni:  sunt  aquae  expertes,  crepitant  et  cande- 
scentiae  fortiori  submissae  citra  decompositionem 
liquescunt. 

Kalium  bromatum  facillime  solvitur  aqua,  nempe 
parte  una  sub  temperie  15°  R.  difficilius  alcohole 
absoluto  (part.  38  sub  temperie  19°  R.),  difficillime 
aethere  (part.  150  sub  temperie  20°  R.).  Purum 
et  coloris  et  odoris  inops  est,  saporem  efficit  blande 
salsum,  Natrii  ehlorati  simillimum.  Vasis  inclusum 
bene  asservatur,  aeri  obnoxium  facile  aquam  imbi- 

bit.  —  Chloro,  acidisque  mineralibus,  nec  non 
Acido  tartarico  solita  temperie,  Acido  acetico  sub 
calore  ex  parte  decomponitur.  Plerumque  decom- 
positione  Bromum  excluditur,  solutionem  tingens, 
interdum  etiam  Acidum  hydrobromicum,  e.  gr.  Acido 
hydrochlorico,  quare  solutio  coloris  expers  manet.  — 

Cum  ferro  bromum  duabus  proportionibus  con¬ 
jungitur:  Bromidum  formatur,  si  vapores  Bromi 
super  Ferrum  calefactum  deducuntur,  sublimatur 
forma  crystallorum  rubro  -  purpurearum  ,  aqua  facile 
solubilium.  Idem,  si  Ferrum  cum  Broiuo  superante 
tractamus,  obtinetur.  Compositio  ejus  est.  Fe  3  Br. 

Brornetum  Fe.  Br. ,  si  Ferrum  superans  cum. 
Bromo  coit,  tam  humida  quam  sicca  via  oritur. 
Sal  aquae  inops  colorem  offert  pallido-flavum,  facile 
liquescit  et  refrigeratum  crystallos  lamellosas  exhi¬ 
bet.  Solutio  aquosa  coloris  laete  viridis,  et  cry¬ 
stalli  inde  obtentae  aquae  locupletissimae  sunt. 

HydrargyriTm  cum  Bromo  item  duo  init  connubia, 
quorum  compositio  respective:  Hg.  Br.  et  Hg.  Br. 
perhibetur.  Secundum  ex  primo,  addito  Bromo, 
potest  parari.  Aqua  est  solubile,  liquari  potest  et 
sublimari.  Aeque  ac  Chloridum  Hydrargyri  et  Jodi- 
dum  salia  duplicia  numerosa  cum  Natrii,  Kalii, 
Calcii,  Magnesii  salibus  haloideis  constituit.  Adjecto 
Ammoniaco,  solutio  aquosa  praecipitatur  et  Hydrar- 
gyrum  bromido-ammoniacatum  exoritur,  quod  Chlori 
praeparato  cuidam,  mercurio  praecipitato  albo,  plane 
respondet. 

Bromidum  Hydrargyri  praecipitatum  album  est, 
admodum  voluminosum,  paululum  flavescens,  quod 
si  Hydrargyri  oxydulati  nitrici  solutio  Kalio  bromato 
praecipitatur,  existit.  Chloreto  Hydrargyri  ab  omni 
parte  simillimum,  incipiente  candescentia  sublimatur, 
superante  Kalio  bromato  non  solvitur;  ceterum 
praeter  Brometum  hydrargyrico-strontionicum,  quod 
Loewig  descripsit,  salia  duplicia  notatu  digna 
haud  innotuerunt. 

§.  7. 

Organica  Bromi  connubia. 

Quaenam  inter  Bromum  ejusque  praeparata  et 
inter  organicas  materias  ratio  cliemica  intercedat, 
quod  equidem  scio,  parum  dilucidatum  est.  Ipse 
quidem  in  Bromi  connubia  cum  organicis  substantiis 
aliquantum  inquisivi,  experimenta  tamen  instituta, 
utpote  nondum  matura  haud  evulgabo,  sed  in  eo 
acquiescam,  ut  nonnulla  de  externa* inter  Bromum 
et  praecipuas  materias  organicas  ratione,  quam  ex¬ 
perimenta  me  docuerunt,  apponam. 

Salia  Bromi  in  universum  materiis  indifferenti¬ 
bus  vegetabilibus  et  animalibus  non  mutari  videntur; 
materiae  enim  solutae  iis  non  praecipitantur,  e.  g. 
solutiones  albuminosae,  fibrinosae,  caseinosae  nec 
non  Colla,  chondrinum  soluta;  in  Saccharum  et 
Gumrni  nulla  fere  actio  chemica  apparet;  e  con¬ 
trario  substantiae  coagulatae  aliquantum  solvuntur, 
non  quidem  rapide,  sed  pedetentim:  ita  solvitur 


Albumen,  Epithelium  stomachi  canini,  per  aliquod 
tempus  solutioni  Kalii  bromati  expositum  etc.  Quam¬ 
quam  enim,  quod  mox  indicabo  cum  multis  hujus¬ 
modi  substantiis  connubia  insolubilia  init,  tamen 
omnia  illa  connubia  admodum  levia  sunt,  quae  ut 
formentur,  Bromum  liberum  praeexistat,  necesse  est. 
Si  igitur  in  solutione  Kalii  bromati,  Bromum  antea, 
guttula  Acidi  nitrici  aut  portione  quadam  Aquae 
cliloratae  addita,  vel  purum  vel  ex  parte  Hydro- 
genio  nuptum  excluditur,  eaedem  mutationes,  quas 
Bromi  solutio  aquosa  profert,  eveniunt,  quarum  prae¬ 
cipuas  breviter  subjiciam: 

Amyli  solutio  exiguis  Aquae  bromatae  portionibus 
colore  rubello  -  subfusco  imbuitur,  emergente  con- 
nubio,  Amyli  jodati  similitudinem  aemulante ,  quod 
mediocriter  calefactum  protinus  decomponitur.  Ad¬ 
ditus  Aether  etiam  agitando  Bromum  non  multo 
post  ei  aufert,  id  quod  diluta  Kali  et  Ammo- 
niaci  solutio  statim  efficiunt;  color  neque  priore  in 
casu,  facta  refrigeratione,  neque  in  altero,  additis 
acidi  aliquot  guttulis,  revertitur,  quippe  bromum 
inter  decompositionem  magna  ex  parte  gasiforme 
secedat.  —  Acida  colorem  haud  destruunt.  —  Hydrar- 
gyri  nitrici  oxy dolati  solutio  et  Argentum  nitricum 
oxydatum  protinus  colorem  exstinguunt,  et  Brome- 
tum  hydrargyri  instar  pulveris  flavido  -  albescentis, 
aut  Argentum  bromatum  forma  albidorum  aut  flavo- 
albescentium  floccorum,  Ammoniaco  concentrato 
tantum  largius  superante  solubilium,  praecipitant. 


Cum  gummosis  et  saccharinis  solutionibus  Aqua 
Bromi  neutram  communierat  actionem. 

Cum  Albumino  Bromum,  uti  videtur,  constans  init 
connubium.  Certa  Albumini  soluti  quantitas  tribus  in 
experimentis  sat  aequales  soluti  Bromi  portiones 
exegit,  ut  perfecte  i.  e.  ita  praecipitetur,  ut  liquor 
a  praecipitato  fi Itratus  nihil  amplius  Albumini,  sed 
Bromi  additi  superantis  vestigia  exhiberet.  Quarto 
experimento,  haud  mutata  Albumini  soluti  quantitate, 
Aquae  brornatae  copia  parte  decima  minuebatur,  quo 
facto  liquor  filtratus  incalescens  manifesta  Albu¬ 
minis  coagula,  nihil  vero  Bromi  obtulit.  Hoc  in 
connubio  Bromum  pro  levi  acido,  Albumen  pro  basi 
potest  haberi.  Solutio  albutninosa,  cujus  solidae 
partes  grana  148  aequabant,  circiter  Bromi  grana 
35,2  —  35,5  ad  perfectam  saturationem  requirebat. 
Berzelius  proportionem  leviter  discrepantem  per¬ 
hibet,  nimirum  Albuminis  96,25:  bromi  23,31,  id 
quod  circiter  148:  35,80  aequat.  Connubium  coloris 
albo -flavidi  coctione  pariter  Bromo  privatur;  infe¬ 
riori  temperiei  aliquantum  resistere  videtur,  solutione 
kalina  et  ammoniacali  statim  et  sub  temperie  solita 
solvitur,  Kalium  edens  bromatum  et  Ammoniacum 
bromatum;  Acidum  sulphuricum  et  nitricum  decom- 
positionem  haud  protinus  efficiunt.  Acido  hydro- 
bromico  diluto  albumen  coagulatum  paulatim  colore 
coeruleo,  concentrato  autem  fusco  rubro  solvitur. 
Cum  Bromo  concentrato  digestum  Albumen  teste 
B  er  z  e  lio  difficillime  solutionem  imperfectam  intense 


23 


acidam,  viridescentem  exhibet:  equidem  de  vera 
solutione  persuadere  mihi  non  potui;  duobus  enim 
experimentis  Albumen  nihil  ponderis  amisit. 

Fibrina  coagulata  Bromi  solutione  diluta  paula- 
tim  tantum  offenditur;  Bromum  purum  carnem  mu¬ 
scularem  e  vestigio  decolorat  et  mox  destruit. 

Fibrina  Acido  acetico  in  gelatinam  redacta,  tum 
aqua  soluta,  solutione  bromata  colore  flavo  rubello 
praecipitatur;  praecipitatum  coquendo  evanescens 
Ammoniaco  in  liquorem  perfecte  pellucidum  solvi¬ 
tur,  aeque  ac  Acido  nitrico.  Bromum  purum  fibri¬ 
nam  in  gelatinam  coerulescentem  Albumino  Coagu¬ 
lato  similem  mutare  Berzelius  affirmat. 

Caseinum  Aqua  bromata  item  ad  coagulationem 
adigitur,  verum  hoc  quoque  connubium  superiori¬ 
bus  simile  videtur.  Coagulum  imprimis  Bromo  le¬ 
viter  superante  manifestum  flavidum,  calore,  haud 
evanescens,  decoloratur  et  neque  Ammoniaco  ne¬ 
que  acidis  ad  claram  solutionem  adigitur. 

Haematinum  solutum  addito  Bromo  coagulat, 
colorem  olivaceum  et  superante  Bromo  cinereum 
induit.  Abluto  liocce  coagulo,  ferri  pars  sanguini 
aufertur;  nihilominus  praecipitatum,  adjecto  alkali, 
rubro  colore  solvitur. 

Adipes  animales  Bromum  in  Acidum  liydrobro- 
micum  mutant,  et  generatim  eandem  cum  eo  atque 
cum  Chloro  rationem  alunt. 

Cum  Collae  solutione  Aqua  bromata  protinus 
flavam  turbationem  et,  si  superat,  sedimentum  fla- 

vidum,  admodum  voluminosum  communicat,  quod 
addito  Ammoniaco,  Aqua  clilorata,  sive  calore  ad¬ 
hibito  evanescit. 

Chondrini  solutio,  adjecta  Aqua  bromata,  tur¬ 
bationem  flavo -albescentem,  calore  evanescentem 
praebet.  —  Mucus  haud  perspicue  mutatur. 

§.  8. 

Praecipuae  reactiones  chemicae. 

Unicus  Bromum  cognoscendi  modus  certus  in 
eo  est,  ut  connubiis  suis  expellatur,  id  quod  aci¬ 
dis,  optime  autem  Chloro  ei  simillimo,  omnibus  fere 
formis  substituendo,  perficitur.  Chiorum  connubiis 
expulsum  singularibus  attributis  perspicue  cogno¬ 
scitur.  Liquori,  si  largius  excernitur,  fusco -ru¬ 
brum,  sin  parcius,  flavidum  colorem,  et  odorem 
Bromi  evidentem  leni  calore  augescentem,  impertit. 
Sin  coloratio  non  satis  est  saturata,  quae  certo 
dignoscatur,  multiplicator  admodum  ingeniosus  ad¬ 
hibetur,  ita  quidem,  ut  parca  Aetheris  portio  affun¬ 
datur  et  cum  liquore  probe  agitetur;  Aether  Bro¬ 
mum  aquae  aufert,  totum  solvit,  multoque  saturiore 
colore,  quam  quae  liquoris  erat,  circa  superficiem 
apparet. 

Quae  docimasia  haud  dubie  certissima,  minime 
vero  subtilissima  est,  quippe  quae,  quod  mea  ex¬ 
perimenta  mihi  persuaserunt,  modo  Bromi  connu- 
'  bium  millies  quingenties,  vel  summum  bis  millies 
dilutum  certo  cognosci  patiatur. 

Separatio  Bromi  forma  vaporis,  adjectis  acidis, 
calefaciendo  efficitur;  cui  operationi  optime  respon¬ 
det  Acidum  sulphuricum,  quippe  quod  Bromi  me¬ 
talla,  paucis  exceptis,  uti  BibrometoHydrargyri,  inter 
evaporationem  Bromi  decomponat.  —  Haec  etiam 
docimasia,  quamquam  ad  explorationem  apta,  ad 
indagandas  exiguas  portiones  non  plane  sufficit.  — 
Idem  de  Auri  chlorido  ad  explorationem  adbibito 
valet,  quod  praeparatum  cum  solutione  Bromi  aut 
cum  Acido  hydrobromico  colorem  pulchre  rubicun¬ 
dum  communicat. 

Aliquanto  subtilior  Bromi  aut  Acidi  hydrobro- 
mici  liberi  efficacitate  in  amyli  solutionem  inductus 
color  fusco-rubicundus  et  si  major  est  dilutio  auran- 
tiacus  apparet;  obtinetur  scilicet,  si  solutum  Bromi 
metallum  guttulis  aliquot  acidi  temperatur  et  glu¬ 
tine  commiscetur;  deletur  tamen  majore  dilutione: 
generatim  hic  nihil  proprii  praebet  summumque  ad 
distinguenda  Bromi  et  Jodi  praeparata  inservit. 

Omnium  reactionum  subtilissima,  quae  ad  ex¬ 
plorandum  Bromum  extat,  praecipitatio  est  ope  so¬ 
lutionis  Hydrargyri  nitrici  oxydulati  et  argenti  ni- 
trici;  illa  Bromum  vicies  millies  dilutum  indicavit.  — 
Nec  contemnendae  sunt  reactiones  Plumbi  oxydati 
solutione  effectae,  qua  methodo  adhibita,  Plumbum 
bromatum  ne  multa  quidem  aqua  solubile  et  hac 
parte  a  Plumbo  chlorato  differens,  sedimenti  albi 
instar  praecipitatur. 

Quae  quidem  reactiones  omnes  proh  dolor  pa- 

rum  characteristicae  sunt,  quamquam  praecipitatio¬ 
nes  per  Hydrargyrum  et  Argentum  in  explorationi¬ 
bus  haud  mediocriter  me  adjuverunt;  ut  earum  sub¬ 
tilitate  relative  majore  utamur,  nostrum  est  Bromi 
praesentiam  in  praecipitato  investigare,  ita  ut  hoc 
in  tubulo  vitreo  tenui  cum  Acido  sulphurico  cale¬ 
faciamus  partimque  odore  partim  colore  vaporum 
Bromi  emergentium  de  ejus  praesentia  nobis  per¬ 
suadeamus. 

Connubia  organica  optime  Kali  addito  calcinan- 
tur,  elixantur  et  vel  addito  Chloro  et  Aethere  sul¬ 
phurico  explorantur,  vel  solutione  Hydrargyri  nitrici 
oxydulati  praecipitantur,  ita  tamen,  ut  Bromi  prae¬ 
sentia  in  praecipitato  indagetur. 

In  universum  fateri  oportet,  Bromi  explorationem 
haud  facilem  multo  saltem  difficiliorem  quam  Jodi, 
maxime  ei  affinis,  videri;  hoc  enim  absque  ullo  ne¬ 
gotio  summaque  cum  evidentia,  una  fortasse  adhi¬ 
bita  docimasia,  ter  quater  centies  millies  dilutum  co¬ 
gnoscitur,  hoc  autem  concurrentibus  omnibus  rea¬ 
ctionibus,  visu  acri,  olfactu  acuto,  vicies  millies 
dilutum,  si  res  prospere  evenit,  detegitur.  —  Huc 
magna  accedit  Bromi  volatilitas,  quae  inultas  ope¬ 
rationes  caloris  evolutione  conjunctas  propter  sub- 
sequentem  evaporationem,  sive  liberum  sit  Bromum 
sive  levioribus  conmibiis  detentum,  institui  non  pa¬ 
titur. 


II.  EFFECTUS  PHYSIOLOGICI. 


§  i- 

Methodi  ad  eos  explorandos  administrandae. 

Effectuum  remedii  alicujus  physiologicorum  ex¬ 
ploratio  soli  observationi  directae,  experientiae,  de¬ 
ferenda  est.  Frustra  omnes  ac  singulos  efficacitatis 
physicae  factores,  frustra  rationes  corporis  cujus- 
dam  chemicas  per  totum  ambitum  eruere,  immo 
minutissima  quaeque  cum  partibus  animalibus,  — 
tam  gravioribus  quam  subordinatis ,  —  connubia, 
per  omnes,  quae  mente  concipi  queunt,  variationes 
scrutari  conaberis:  si  medicamenti  effectum  in  orga¬ 
nismos  animales  ex  his  praefiniri  posse  opinaris.  — 
Quaecunque  inde  redundant,  eo  continentur,  quod 
compositam  vitae  actionem  rite  disponere  debitaeque 
analysi  submittere  discimus,  ne  vi  organicae  illud 
amplius  adscribamus,  quod  soli  mechanismo  et.che- 
mismo  imputandum  est.  —  Spontaneitatem  vero  illi 
derogare,  e  chemicis  tantum  et  mechanicis  factori¬ 
bus  eam  construere,  me  judice  nihil  aliud  est,  quam 
ideam  pervertere,  quod  quidem  plus  recipit  vitu- 
perii,  quam  prisca  illa  sententia  incondita,  quae  or¬ 
ganismum  virium  physicarum  et  chemicarum  vincu¬ 
lis  penitus  fere  expeditum  perhibuit.  Quanta  harum 
sit  in  processu  vitali  potentia,  ostendere,  vastain 

et  tenebrosam  vitalitatis,  quondam  omnipotentis, 
aream  hisce  coercere  ac  determinare,  mysteria  re¬ 
velare,  quae  reciprocas  actiones  trium  organismi 
potestatum  caligine  involvunt,  scientiae  est  ad  per¬ 
fectionem  properantis:  Omnia  ad  unum  redigere, 
per  unum  supplere,  non  est  substantiam  compositam 
analysi  submittere,  sed  destruere,  et,  —  si  ad  na¬ 
turae  scientiam  haec  applicantur —  rapido  praepro¬ 
perae  evolutionis  turbine  conscientiam  despondere, 
debitos  fines  perfringere  et  a  praefixo  consilio  pror¬ 
sus  aberrare.  Imo  vero,  si  naturae  scientia  multo 
altius  ad  rerum  indolem  descendisset,  quam  descen¬ 
dit,  medicina  experientia  carens  nuda  foret  atque 
inops,  medicusque,  praescripto  praeparato  hydro- 
cyanico,  ignoraret,  utrum  veneno  an  medicamine 
aegrotum  donaverit:  alterum  enim  in  organismo 
non  plus  efficit  altero,  at  vitam  resolvit,  interimit. 

Proinde  experimentis  tantum  physiologici  re¬ 
medii  cujusdam  effectus  possunt  constitui.  —  Quo 
major  experimentorum  est  numerus,  quo  accuratius 
medicaminis  in  organismum  efficacitas  ab  omni  parte 
dilucidata,  adhibitis  nempe  in  experimentum  tam 
hominibus  quam  brutis,  oblatis  dosibus  majoribus 
atque  minoribus,  imperata  et  hac  et  illa  forma,  nunc 
ad  internum  nunc  ad  externum  usum,  ingesta 
substantia  et  in  ventriculum  et  in  venam,  tam  sola 
quam  cum  additamentis:  eo  melior  remedii  notitia 
nobis  suppeditatur.  —  Quodsi  experimentorum 
eventibus  naturae  pbysico-chemicae,  quae  est  re- 

medii,  contemplationem  adjungimus,  quodsi  in  ani¬ 
malium  corporibus  sectioni  submissis,  in  hominum 
excretis  etc.  circumspicimus,  utrum  et  quonam 
gradu  connubia  chemica,  extra  organismum  orientia, 
in  ipso  quoque  locum  habeant,  profecto  nobis 
persuadebimus,  effectus  partem  chemicae  quidem 
actioni  deberi,  alteram  vero  partem,  eamque  haud 
raro  graviorem,  ab  illa  esse  alienam. 

Quae  in  universum  hic  apposui,  certe  ad  singula, 
ergo  ad  nostram  quoque  materiem  referenda  sunt. 

Egregia  quaedam  experimenta,  quibus  ansam 
dedit  Bromum,  esse  evulgata,  quorum  auctores  infra 
allegabo,  haud  ignoro;  quum  vero  numerus  admo¬ 
dum  mediocris  sit,  operae  pretium  me  facturum  ex¬ 
istimo,  si  mea  ipsius  pericula  eorumque  eveutus, 
partim  consentaneos,  partim  aliquantum  discrepan¬ 
tes,  partim  nova  aliqua  exhibentes,  adjungam. 

§•  2. 

De  Bromi  vaporibus. 

Bromum  vaporosum  modo  paulatim  substantias 
animales  destruit:  rapidissime  autem  pigmenta,  for¬ 
mato  Acido  hydrothionico,  delet.  Candelae  flamma 
eo  exstinguitur  et  interiens  inferne  viridem,  superne 
rubellum  colorem  offert. 

Bromi  vapores  haud  diluti  irrespirabiles  sunt; 
animalia  suffocatione  interficiunt.  Mors  duplici  modo 
potest  induci : 

1.  organorum  respiratoriorum,  speciatim  rimae 
glottidis  spasmo,  cujus  leviorem  gradum,  ut 
infra  adnotabo,  apud  homines,  adhibito  Bromi 
gase  diluto,  observamus;  respiratio  mechanice 
praecluditur  et  pulmonum  -  paralysis  aeris  de¬ 
fectum  sequitur; 

2.  effectu  chemico  ingente  in  superiorem  appara¬ 
tus  respiratorii  partem  usque  ad  laryngem,  et 
tunicae  mucosae  decompositione,  quae  sub¬ 
sequitur,  paralysis  nervorum  respiratoriorum, 
quae  mortis  causam  continet,  infertur. 

Bromi  vapores  haud  dilutos  revera  pulmones 
non  adire,  experimenta  repetita,  quibus  parvas  sub¬ 
misi  aves,  probabile  reddunt;  incisis  enim  post  mor¬ 
tem  corporibus,  chemicas  mutationes,  ut  pallorem, 
emollitionein,  ecchymoses  cet.  modo  in  laryngem 
usque  indagavi,  in  pulmonibus  hyperaemia  tantum 
suffocatione  inducta,  nonnunquam  sanguis  effusus, 
perinde  ac  in  cerebro,  apparebant. 

Campanae  Bromi  vaporibus  impletae  animalcula 
cujusvis  generis  submisi.  Muscae,  culices,  vermes 
intra  dimidiam,  integram,  aliquot  minutas  exspira¬ 
bant;  plurimis  statim  magna  inquies,  motus  convul- 
sivi  superveniebant  et  mox  demortua  prosterneban¬ 
tur.  Imo  brevissimimum  per  tempus  vaporibus 
expositorum  vita  raro  servabatur;  elapso  horae 
quadrante  aut  dimidio,  imo  quandoque  multo  citius, 
peribant;  mors  autem  tum  satis  placida,  convulsioni¬ 
bus  haud  stipata  erat.  Hisce  in  casibus  mors  non 

aeris  defectu,  sed  altero,  quem  memoravi,  modo 
infertur.  Eadem  dicenda  sunt  de  animalibus,  quae 
respiratione  diutius  suspensa  vitam  sustentant;  ra¬ 
nae  minores  sub  campana  ex  parte  tantum  Bromi 
vaporibus  repleta  collocatae  statim  convulsionibus 
tentabantur,  corpus  porrigebant  et  post  viginti  aut 
triginta  horae  secundas  interibant.  Post  decem  se¬ 
cundas  exemtae  aerique  expositae  convulsionibus 
destituebantur,  quies  et  apathia  accedebant,  re¬ 
spiratio  intermittere  et  haesitare  coeperat  et  post 
quinque  aut  decem  horae  minutas  mors  intrabat. 
Color  earum  atro -viridis  in  dilute  flavo  -  viridescen¬ 
tem  vertebatur.  Diutissime  cicadae  Bromi  vaporibus 
resistebant,  quippe  quae  elapsa  demum  horae  mi¬ 
nuta  et  quod  excurrit  spasticas  corporis  extensiones 
ostenderent ;  extremitates  tremoribus  agitabantur 
et  post  aliquot  minutas  paralysis  mortem  intulit 
Eundem  effectum  deleterium  Bromi  vapores  me¬ 
diocriter  diluti  exserunt.  Aer  intense  flavescens 
Bromi  vaporibus  impraegnatus,  quo  candelae  flamma 
jam  non  restinguitur,  ranam  parvam  intra  horae  mi¬ 
nutam  unam  vel  aliquot  interficit;  phaenomena  eadem 
observantur,  quae  supra  dixi,  sed  tardius  sese  ex¬ 
cipiunt.  Vaporibus  demum  ita  dilutis,  ut  sub  cam¬ 
pana,  circiter  sex  pollices  lata,  gas  leviter  flavescens 
appareat,  minorum  animalium  vita  per  aliquot  horas 
sustentatur.  Pollex  cubicus  dimidius  vaporum  Bromi 
per  spatium  pedis  cubici  dimidii  diffusus  aliquot  per 
dies  nullum  exhibuit  effectum. 


Hoering  vapores  Bromi  ad  experimenta  circa 
canes  instituta  adhibuit:  os  spumam  et  salivam  col¬ 
ligebat,  oculi  Iacrymabant,  respiratio  praegravabatur, 
tussicula  et  vomendi  conatus  accedebant,  animalia 
ululatus  raucos  edebant,  cordis  ictus  frequens,  ad¬ 
modum  irregularis  reddebatur;  hinc  canes  evade¬ 
bant  imbecilli,  multas  faeces  tenues  edebant,  tre¬ 
moribus  vehementibus  et  corporis  frigore  corripie¬ 
bantur,  sed  aliquanto  post  reficiebantur.  Ex  per¬ 
longo,  quod  experimentis  impendebatur,  tempore, 
vaporum  Bromi  portionem  in  aere  ad  respirationem 
destinato  mediocrem  fuisse  ratiocinor.  Bromi  vapo¬ 
rum  maxime  dilutorum  effectus  in  hominibus  optime 
cognoscitur. 

Equidem  aerem  Bromi  vaporibus  aliquanto  im¬ 
praegnatum  primum  sine  molestiis  inspiravi,  inter¬ 
positis  autem  aliquot  horae  secundis  sensus  urens 
in  parte  narium  superiore  et  faucium  posteriore, 
oppressio  pectoris  et  tussis  accesserunt.  Quodsi 
tali  modo  affectus  aerem  subibam  purum,  Bromi  ex¬ 
pertem,  symptomata  mox  desinebant,  fauces  et 
pectus  expediebantur  molestiis,  naribus  tantum  per 
aliquot  horas  exaltatae  irritabilitatis  sensus  immo¬ 
rabatur,  qui  interdum  frequentes  sternutationes  evo¬ 
cabat.  Muci  secretio  in  naribus  tantum  aliquanto 
adaugebatur.  Quoties  longius  per  tempus  Bromi 
vaporibus  me  submittebam,  id  quod  subinde,  majo¬ 
res  Bromi  portiones  in  vasis  apertis  tractans,  vel, 
ut  praeparata  quaedam  obtinerem,  Bromum  in  phia- 

Iis  calefaciens,  vitare  non  poteram,  symptomata  su¬ 
pra  relata  intendebantur,  pectoris  oppressio  inimi¬ 
cissima,  faucium  irritatio  acerrima  evadebant,  dolor 
obtusus  frontis  supra  et  inter  supercilia,  nec  non 
vertigo  me  adgrediebantur,  ita  ingravescentes,  ut 
aeris  puri  captandi  gratia  ad  fenestram  properare 
me  cogerent.  Intra  paucas  horae  minutas  vertigo 
capitisque  dolor  cesserunt,  at  levis  faucium  et  na¬ 
rium  irritatio,  profusa  eaque  facilis  expectoratio, 
crebrae  sternutationes,  intensus  Bromi  odor  inter 
exspirationem,  multas  per  horas,  interdum  per  inte¬ 
grum  diem,  remanserunt.  Universae  conditioni  spa¬ 
stici  quidquam  subesse  videbatur,  quae  inspirationi¬ 
bus  aliquod  altioribus  vel  oscitationibus  repente 
solveretur,  quo  facto  mictus  intrabat  repetitus,  quod 
phaenomenon  apud  amicos  Rosenthal  et  Guentlier, 
inter  experiundum  manus  praebentes  auxiliares,  evi¬ 
dentius  apparebat.  Exantlato  paroxysmo,  praeter 
adauctam  muci  secretionem,  cujus  supra  mentionem 
feci,  gratae  lassitudinis  et  languoris  sensus,  qualis 
morbum  solutum  excipere  solet,  restabat. 

Quae  observationes  quum  in  Bromo  tractando 
saepe  me  invito  repeterentur  semperque  amicorum 
meorum  nonnulli  interessent,  in  magno  experimen¬ 
torum  numero  variis  temporibus  variisque  in  homi¬ 
nibus  miram  phaenomenorum,  quae  sequebantur, 
consensionem  apparuisse,  affirmare  licet.  Ingente 
Bromi  vaporum  irritamento  spastica  respirationis 
organorum  conditio  inducitur,  cujus  levior  gradus 

promte  solvitur,  paulo  major  cum  irritatione  con¬ 
gestiva  consociatu?’,  maximus,  liautl  dubie  nervorum 
vitam  exstinguens,  paralysi  simulque,  sanguinis  cir¬ 
cuitu  sublato,  extravasatione  exorta  mortem  infert. 
Status  primum  fere  intolerabilis,  Bromi  vaporum 
inspiratione  effectus,  nunquam  graviores  sequelas, 
pectoris  dolores  aut  tussim  inimiciorem,  reliquit; 
qua  re  Bromum  essentialiter  differt  a  Chloro,  quippe 
quod,  modo  satis  bene  sustentatum,  persaepe  tussim 
vehementem,  imo  irritationem  et  inflammationem  pul¬ 
monum  excitet.  Quam  quidem  efficacitatem  momen¬ 
taneam  Bromi  intensiorem  sed  parum  periculosam, 
spasmo  niti  existimo,  qui  aeris  ad  pulmones  accessum 
praecludat.  Proinde  Bromi  vaporibus  multo  audacius 
quam  Chlori  corpus  submitti  potest,  quum  intolera¬ 
bilis  oppressio  satis  mature  indicet  tempus,  quo  ab 
iis  abstinere  oporteat.  Eosdem  eventus  Teissier, 
qui  duodeviginti  per  annos  extrahendo  Bromo  ope¬ 
ram  impendit,  expertus  est,  eosdem  percontationes 
in  officinis  Caroburgensibus,  quas  A.  Chevalier 
instituit,  obtulerunt.  Hoering  experimentis  circa  se 
ipsum  institutis  praeter  illa  symptomata  ventris  do¬ 
lores  passus  est. 

Denique  tantilla  Bromi  gasiformis  copia  aeri  ad¬ 
mixta,  ut  levem  modo  odorem  cum  eo  communicet, 
organa  respiratoria  eorumque  functiones  nihil  offen¬ 
dere  videtur.  Tale  pulmonibus  advehi,  vix  est 
quod  dubitemus.  Quum  per  aliquot  dies  phialam 
Aqua  bromata  impletam  in  cubiculo  meo  collocas- 

sem,  perbene  valebam  et  praeter  salivae  secretio¬ 
nem  leviter  incitatam  nihil  molesti  sentiebam.  Qui 
in  Bromi  officinis  operam  faciunt,  teste  Chevalier 
corporis  integritate  et  robore,  nec  non  egregia  ci¬ 
borum  appetentia  perfruuntur. 

Quae  de  vaporum  Bromi  effectu  retulimus,  si 
complectimur,  haec  nobis  persuadebimus: 

1.  Vapores  meri  aut  parum  diluti  celeriter  prae¬ 
clusa  respiratione  occidunt,  in  ipsos  tamen  pul¬ 
mones  descendere  non  videntur. 

2.  Aeri  parcius  admixti  spasticas  respirationis  or¬ 
ganorum  affectiones,  cephalalgiam,  vertiginem 
inferunt  et,  si  ex  parte  ad  pulmones  pertingunt, 
irritationem  eorum,  immo inflammationem  gignunt; 
haemoptoe  nondum  est  observata.  Inhalatio  sym¬ 
ptomatibus  urgentibus  intercepta  haud  graviora 
detrimenta,  sed  adauctam  tantum  muci  et  la- 
crymarum  secretionem  facilioremque  excretio- 
nem  relinquit. 

3.  Maxime  diluti  organicas  functiones  offendere 
non  videntur,  ne  diutius  quidem  inhalati,  cete¬ 
rum  pulmones  adeunt  et  expectorationem  atque 
salivae  secretionem  leviter  adaugent.  .Utrum 
Bromum  vaporis  forma  inspiratum  cum  san¬ 
guine  et  fortasse  cum  urina  communicetur,  ex¬ 
perimentis  nondum  est  diremtum,  quae  experi¬ 
menta  cetoroquin  magnas  offerant  difficultates 
necesse  est. 


§.  3. 

De  Bromo  liquido 

Maj  ores  Bromi  portiones  destruunt  plantas,  mi¬ 
nores,  testante  Glover,  vegetationem  fovent.  Si 
parvae  ejusdem  portiones  in  cutem  agunt,  colorem 
flavum  fugacem,  sin  majores,  colorem  fuscum,  pru¬ 
ritu  inimicissimo  conjunctum,  secedente  demum  cute 
evanescentem,  efficiunt,  permagnae  cutem  erodunt 
et  inflammationes  ad  gangraenam  opportunas  gignunt 
Telae  organicae  in  universum  Bromo  afficiuntur 
atque  decomponuntur.  Utrum  iste  effectus  mere 
catalyticus  sit,  qualem  Brown  acidis  saliumque 
basibus  adscribit,  an  Bromi  connubio  cum  organicis 
substantiis  et  quod  Mulder  de  Chloro  existimat, 
acidi  proteinici  cujusdam  formatione  efficiatur,  adhuc 
in  suspenso  haberi  possit.  Bromum  pigmenta  ani¬ 
malia,  formato  acido  hydrobromico ,  delere,  inter 
omnes  constat;  neque  minus  compertum  habemus, 
idem  cura  gravissimis  elementis  animalibus  vera 
inire  connubia;  meditari  denique  oportet,  vim  cata- 
lyticam,  si  statuamus,  tantummodo  deficiente  vel  im¬ 
probabili  theoria  formationis  et  decompositionis  ma¬ 
teriali  admittendam  esse.  Proinde,  ut  in  plurimis, 
ubi  corrosio  locum  habet,  casibus,  ita  in  hoc  decom- 
positionem  per  connubium  Bromi  cum  Proteino,  Colla 
animali,  similibusque  materiis  effectam  defenderim, 
quae  plerisque  in  exemplis  cum  Hydrogenii  bromati 
formatione  consociatur.  Musculi  bromo  liquido  colo- 

rem  sordido  flavum  adsciscunt,  elasticitate  privantur, 
arescunt  et  rigorem  haud  dubie  coagulatione  effe¬ 
ctum  induunt. 

Tunicae  mucosae  bromo  orbantur  epithelio,  co¬ 
lore  flavo  rubello  tinguntur,  attenuantur  et  in  massam 
fusco  rubram  gelatinosam  vertuntur.  Telas  syndes- 
moideas  et  glandulosas  Bromum  viridi-atro  colore 
inficit. 

Quod  ad  physiologicos  attinet  effectus  exiguae 
portiones  ad  interficienda  animalia  minora  sufficiunt. 

Columba,  guttis  Bromi  sex  rostro  illitis,  magnam 
prodidit  excitationem,  deinde  in  apathiam  incidit 
et,  die  interposito,  ex  corrosione  partium  tactarum 
et  inhalatione  vaporum  Bromi  emergentium  obiit. 
Glover  eodem  modo  quatuor  adhibuit  guttas,  quo 
facto  mors  intra  biduum  accessit. 

Hoering  linguae  catuli  paucas  hebdomades 
nati  guttas  sex  instillavit;  mors  post  horas  sex 
irruit;  sectio  sanguinis  congestiones  ad  pulmones 
eorumque  partialem  inflammationem  obtulit;  altero 
in  casu,  quo  guttae  octo  linguae  catuli  decem  heb¬ 
domadum  instillatae  et  mors  tertio  die  insecuta  erant, 
praeter  topicam  corrosionem  faucium ,  epiglottidis 
et  partis  pharyngis  superioris,  pulmonum  inflam¬ 
matio,  imo  loborum  inferiorum  hepatisatio  deprehen¬ 
debatur;  hepar  quoque  hyperaemicum  et  inflamma¬ 
tum  fuisse  dicitur. 

Majores  portiones  altius  descendebant  et  ana¬ 
tomicae  mutationes  ad  ventriculum  et  intestina 

pertinebant.  Guttae  viginti  cani  ingestae  post  horas 
sexaginta  tres  mortem  inferebant;  sectio  ventriculi 
et  tenuis  intestini  inflammationem  exhibuit;  guttae 
quadraginta  canem  intra  nychthemeron  interfecerunt. 

Pulmonum  inflammatio,  cujus  major  relationum 
pars  mentionem  facit,  partim  quidem  inhalationi 
vaporum  Bromi  emergentium  imputanda  est,  mihi 
tamen  majore  ex  parte  tum  ad  ingentem  universi  or¬ 
ganismi  reactionem,  quae  vehementissimam  Bromi 
efficacitatem  sequitur,  ita  ut  ejusdem  originis  quam 
aliorum  organorum,  hepatis,  omenti  cet.  inflammatio 
sit,  tum  ad  epiglottidis  corrosionem  majore  Bromi 
quantitate  plerumque  inductam,  referenda  videtur, 
qua  fit,  ut  Bromurn  intret  laryngem  et  liquidum  pul¬ 
mones  adgrediatur.  Hoc  quidem  eo  probabilius 
mihi  videtur,  quod  in  experimentis  institutis,  quibus 
Bromurn  per  tubulum  in  ventriculum  demisi  dictam 
inflammationem  vel  nullam,  vel  exiguam  tantum 
reperi. 

Bromurn  per  tubulum  elasticum  repetitis  vicibus 
in  ventriculum  mammalium  minorum,  cuniculorum, 
felium,  aliorum  infudi.  Guttae  quatuor  apud  cuni¬ 
culum  quatuor  fere  hebdomades  natum  inquietem, 
respirationem  acceleratam ,  tum  apathiam ,  tandem 
languorem  effecerunt,  quibus  mors  inter  spasticas 
affectiones  leviores  supervenit.  Tota  animalis  sese 
gerendi  ratio  summam  inanitionem  prodidit,  mors 
intra  sex  horas  accessit.  Instituta  sectione  tunicae 
mucosae  ventriculi  et  intestini  superioris  vasa  ad- 

modum  infarcta  apparebant;  circa  pylorum  ventri¬ 
culus  intense  corrugatus  erat  et  contractus;  major 
ejus  pars  epithelio  privata  colorem  flavido-albescen- 
tem  magnamque  mollitiem  offerebat;  intestinum 
reticulato-rubefactum  vehementer  inflammatum,  pa¬ 
rietes,  ut  videbatur,  attenuati,  oesophagus  integer, 
pulmones  mediocri  hyperaemia  correpti,  urina  haud 
largius  missa,  quod  expectare  licebat,  nullis  Bromi 
vestigiis  imbuta  deprehendebatur. 

Guttae  octo  eodem  modo  infusae  intra  tres  et 
dimidiam  horam  mortem  inferebant;  sectio  fere  ea¬ 
dem,  quae  supra  adnotavi,  exhibuit,  eo  interposito 
discrimine,  ut  inflammatio  ad  hepar  et  lienem  pro¬ 
cessisset  et  circa  majorem  ventriculi  curvaturam 
plura  loca  tenuia  emollita,  ad  perforationem  oppor¬ 
tuna,  apparerent;  intestinum  paene  integrum  fuit, 
vesica  urinae  plena,  normalis;  pulmones  haud  ano¬ 
mali. 

Scrupulus  unus  cuniculum  intra  duas  horae  mi¬ 
nutas  occidebat,  e  regione  cardiae  ventriculi  perfo¬ 
ratio  reperiebatur,  nam  octava  circiter  parietis  pars 
ex  toto  deleta  et  haud  exigua  contentorum  moles 
in  ventris  cavum  effusa  erat;  oesophagus  et  intesti¬ 
num  nullatenus  aegrotabant. 

Dilutum  etiam  Bromum  multis  in  casibus  adhibui: 
Cuniculo  per  tubulum  elasticum  uncia  dimidia  solu¬ 
tionis  Bromi  aquosae  saturatae  (circiter  Bromi  grana 
octo  continens)  in  ventriculum  infundebatur;  elapsis 
aliquot  horis  circuitus  sanguinis  acceleratus,  respi- 

ratio  difficilis,  quandoque  stertorosa,  diuresis  larga 
animadvertebantur;  ceterum  animal  saepius  pabula 
devoravit,  post  nychthemeron  in  magnum  languorem 
incidit  interpositisque  horis  quadraginta  duabus  pla¬ 
cida  morte  functum  est.  —  Pulmones  mirum  offe¬ 
rebant  statum  congestivum,  cor  sanguine  turgebat, 
oesophagus  integer,  ventriculus  intense  rubescens 
et  majore  epithelii  parte,  cujus  locum  ulceratio 
cinerea  tenebat,  privatus  erat;  alia  loca  gangrae¬ 
nosa  ibique  parietes  nigri,  inflati,  spongiosi  appa¬ 
rebant.  Tenue  quoque  intestinum  inflammatum, 
emollitum,  attenuatum,  magna  epithelii  parte  desti¬ 
tutum,  liquore  tenui  aquoso,  Brornum  continente, 
largius  refertum,  pars  ejus  inferior  coagulis  floccu- 
lentis  mediocriter  impleta,  passirn  iisdem  inflata 
erat.  —  Species  externa  et  analyses  institutae, 
coagula  illa  esse  albuininosa,  haud  dubie  Bromi 
efficacitate  in  Chylum  producta,  testari  videbantur, 
quod  quidem,  si  res  in  facto  positas  meditaris,  quas 
chemica  hujus  opusculi  pars  tradidit,  mirum  existi¬ 
mari  nequit;  crassum  intestinum  rubefactum,  peri¬ 
tonaeum  integrum  fuit.  Contenta  ventriculi,  ut  ple- 
risque  in  casibus,  colorem  atro-viridem,  passirn 
fuscum ,  prae  se  ferebant.  Ceterum  adnotare  hic 
liceat,  effectus  celeritatem  atque  intensitatem  a 
ventriculi  oppletione  haud  mediocriter  pendere. 

Uncia  dimidia  Aquae  bromatae  animal,  quod 
pabula  ad  satietatem  devoraverat,  sexto  demum  die, 
alterum,  quod  per  sedecim  horas  jejunum  fuerat 

post  novem  horas  interemit.  Proinde,  ut  experi¬ 
mentorum  eventus  quantum  possem  consentaneos 
redderem,  eam  semper  adhibui  providentiam,  ut  ani¬ 
malia  ad  satietatem  pascerentur  et  quatuor  horis 
inde  elapsis  Bromum  infunderetur.  Hinc  factum 

est,  ut  semper  ventriculus  mediocriter  esset  im- 

% 

pletus. 

Aq  uae  bromatae  drachmae  duae  cuniculo  eodem 
modo  ingestae,  dyspnoeam,  languorem,  inquiete  pas- 
sim  exceptum,  inferebat,  interposito  autem  nychthe- 
mero  animal  reficiebatur,  ex  quarto  inde  die  faeces 
tenues,  viridescentes  edebantur,  ad  septimum  diem 
persistentes;  sedata  diarrhoea,  post  dies  etiam  qua- 
tuordecim  cuniculus  bene  valebat. 

Alterum  animal,  eadem  Aquae  bromatae  dosi 
ingesta,  quarto  inde  die  permanente  diarrhoea  ten- 
tabatur:  ingens  excrementorum  tenuium  viridescen¬ 
tium  moles  reddebatur,  urina  mittebatur  larga ,  cor¬ 
pus  macrescere  coeperat,  mors  undecimo  die  acce¬ 
debat. 

Facta  sectione,  pulmonum  hyperaemia,  multa 
ulcuscula  in  ventriculo  et  tenui  intestino,  inflam¬ 
matio  intestini  crassi,  renum  et  lienis  deprehende¬ 
bantur.  Similia  obtulit  sectio  animalis,  quod,  dosi 
eadem  hausta,  septimo  die  acido  hydrocyanato  ve¬ 
nenatum  exspiraverat.  Veruntamen  boc  in  casu  ul¬ 
cera,  haud  malam  speciem  referentia,  ad  sanationem 
opportuna  videbantur;  nonnulla  eorum  tenuem  cuti¬ 
culam  jam  induxerant. 

Spirituosae  Bromi  solutiones  efficacissimae  sunt. 
Drachma  ejus  dimidia,  spiritus  vini  drachmis  dua¬ 
bus  soluta,  cuniculum  e  vestigio,  grana  quindecim 
intra  horae  minutam  dimidiam  —  unam,  grana  qua- 
luor  intra  decem  horas  interfecerunt.  Phaenomena 
eadem,  quae  puro  Bromo,  efficiebantur;  vomitum 
cruentum  haud  observavi;  motus  intestini  peristal- 
ticus  recente  sectione  semper  locum  habuit,  cordis 
autem  actio  maturrime  interiit;  saepenumero  san¬ 
guis  in  pulmones  effusus,  mucus  sanguinolentus 
et  extravasata  cruenta  in  bronchiis,  ecchvmoses 
tunicae  ventriculi  mucosae,  apparuerunt.  Cada¬ 
vera  animalium  Bromo  venenatorum  incisa  evi¬ 
denter  Bromi  odorem  (id  quod  odori  isti  sub¬ 
stantiis  animalibus  firmiter  adhaerenti  imputandum 
existimo)  obtulerunt,  celerrimeque  in  putredinem 
abierunt.  Adauctas  alvi  excretiones  animadverti 
quidem,  at  hunc  effectum  non  peculiarem  arbitror, 
quippe  quem  Bromum  omnibus  cum  remediis  acri¬ 
bus  habeat  communem. 

Bromum  in  sanguinis  circuitum  immediate  de¬ 
ductum  non  minus  deleterium  praestitit  effectum. 
Solutionis  Bromi  spirituosae  guttae  decem  per  ve¬ 
nam  jugularem  infusae  feli  intulerunt  spirandi  diffi¬ 
cultatem,  pupillas  dilatatas,  pulsum  frequentem,  exi¬ 
lem,  postea  irregularem,  paucas  post  horae  minu¬ 
tas  mortem  convulsionibus  constipatam.  Hoering 
guttas  tres  aquae  drachmis  duabus  solutas  in  canis 
venam  jugularem  infudit,  qui  celeriter  periit;  per  ve- 

nas  remotiores  immissae  quinque  guttae  mortem 
accessiverunt,  quae  his  in  casibus  certissime  coa¬ 
gulatione  et  inhibito  circuitu  inducitur;  pulsus  rarus 
et  parvus  fuit. 

Idem  per  anum  canis  guttas  triginta  Bromi  puri 
infudit,  quo  facto  larga  salivatio,  dyspnoea,  pupilla 
dilatata,  pulsus  frequens,  sitis  ardens,  vomitus,  alvi 
excretiones  crebrae,  sanguinolentae,  ulcera  circa 
anum  accesserunt;  nihilominus  canis  intra  quatuor 
quinqoe  hebdomades  convaluit.  —  Vehementissime 
etiam  auctore  Hoering  Bromi  injectiones  in  cavum 
pleurae  et  peritonaei  agunt.  Pisces,  quos  Glover 
in  aqua  Bromo  imbuta  collocavit,  totam  per  super¬ 
ficiem  corrodebantur  et  inter  ingentes  spirandi  diffi¬ 
cultates  brevi  tempore  perierunt.  Nervis  denudatis 
illatum  Bromum  effectu  caruisse,  Hoering  af¬ 
firmat. 

Minores  quoque  doses  Bromi  diluti  apud  ani¬ 
malia  sunt  adhibitae.  Effectus  omnino  iis  analogi 
fuerunt,  quos  doses  lethiferae  protulerunt.  Quum 
animal,  cujus  in  ventriculum  drachmae  duae  solu¬ 
tionis  Bromi  aquosae  fuerant  ingestae,  septem  die¬ 
bus  post  occidissem,  superficiariam  ventriculi  et  in¬ 
testini  erosionem,  modicumque  ruborem  circa  pylo¬ 
rum  observavi.  Altero  in  casu,  quo  duodecimo  die 
mortem  acido  hydrocyanato  induxeram,  ulcera  multa 
circa  majorem  ventriculi  curvaturam,  parva  super¬ 
ficiaria,  secretum  flavidum  edentia  deprehendi,  quo¬ 
rum  nonnulla  ad  sanationem  prona  videbantur.  Num- 

quam  animal  Bromo  venenatum  mortem  occubuit, 
quod  decimum  quartum  inde  diem  vivens  exces¬ 
serat. 

Perexiles  Bromi  doses  partim  experimentorum 
physiologicorum ,  partim  therapeuticorum  causa  ho¬ 
minibus  oblatae  sunt.  Po  orche  Bromi  quadraginta 
aquae  partibus  soluti  parvas  doses  exhibuit,  ita 
quidem,  ut  primum  solutionis  guttae  quinque  ad 
sex,  pedetentim  aliquanto  largiores  quantitates,  ad 
guttas  usque  duodecim  et  quod  excurrit ,  intra 
diem  haurirentur. 

Hoering,  ad  experimenta  solutione  spirituosa 
(gtt.  Bromi  vi  ad  spirit.  vini  5 p)  usus,  mane  et 
vespere  guttas  quinque  aquae  saccharatae  cochleari 
temperatas  praebuit,  dosinque  ad  guttas  sedecim 
evexit. 

Ingentes  Bromi  portiones  dedit  Fournet:  pri¬ 
mum  quidem  duas  intra  nychthemeron  guttas,  unciis 
duabus  fluidi  solutas,  eamque  dosin  guttis  duabus 
quovis  die  ita  adauxit,  ut  postremo  guttae  sexaginta 
intra  viginti  quatuor  horas  sumerentur.  Effectus 
physiologicus,  dum  Bromum  ingerebatur,  hisce  appa¬ 
ruit:  Singulari  oris  sensatione,  ei  haud  absimili, 
quam  epotus  spiritus  sacchari  efficit;  uno  in  casu 
formicationis  sensus  in  digitis,  tendinum  subsultus 
in  pedibus  et  prope  genua,  haud  multo  post  borbo- 
rygmi  et  colicae  affectiones  intrarunt;  adaucta  dosi 
inter  deglutiendum  sensus  ardoris  in  pectore,  vo¬ 
mendi  conatus,  citra  vomitum,  languoris  et  debili- 

tatis  in  pectore  sensatio  animadvertebantur,  quae 
seposito  ejus  usu  desierunt.  Alio  in  casu ,  quo 
guttae  decem  singulis  diebus  sumebantur,  teste 
Fournet  ingens  ventriculi  oppressio,  vomituritio, 
ructus,  colici  dolores,  borborygmi,  pectoris  con¬ 
strictio,  lancinantes  brachiorum  dolores  offereban¬ 
tur;  digestio  ne  majoribus  quidem  dosibus  turbata 
evasit,  imo  vero  ciborum  appetentia  et  digestionis 
rapiditas  majorem  gradum  assecutae  esse  dicuntur. 
Quibus  symptomatis  Glover  singultum,  auctam 
diuresin,  inspirationem  difficilem,  tussi  molesta  con¬ 
sociatam,  suffocationis  sensum,  cephalalgiam  addit. 
Glandularum  atrophia  non  perspicue  observata  est. 

Vulnera  Bromo  venenata  gangracneseunt  et  ca¬ 
daverosum  edunt  odorem.  Effectus  in  respirationis 
organa,  qui  ex  ejusmodi  vulneribus  proficisci  dici¬ 
tur,  Hoering,  cui  equidem  adstipulor,  dimanantibus 
Bromi  vaporibus  adscribit.  Canum  oculis  instillatum 
Bromum  salivationem,  febrem  et  ophthalmiam,  qua 
destruuntur  oculi,  efficit;  auctore  Hoering  faeces 
virides  tenues  subsequuntur.  Cutis  frictiones  e 
spirituosa  Bromi  solutione  levem  titillationem,  calo¬ 
rem,  aestum,  absorptionem  partium  subditarum,  in- 
primis  glandulosarum,  causantur.  Manus  Bromi  va¬ 
poribus  submissa,  quod  ipse  mihi  persuasi,  sensatione 
ingrata,  constringente  et  si  major  est  efficacitas,  ar- 
dente  afficitur.  Ceterum  multi  effectus  organicos 
Bromi  extrinsecus  applicati  perhibuerunt,  quos  sum¬ 
mum  evaporationi  ejus  imputandos  censeo,  quum 

Bromum  certissime  connubia  cum  epidermidis  par¬ 
tibus  constituentibus  ineat. 

Si,  quae  de  Brorni  usu  observata  sunt,  breviter 
complectimur,  effectus  ejus  partim  pendent  a  che- 
micis  virtutibus,  partim  continentur  reactionis  orga¬ 
nicae  in  offensionem  illam  chemicam  phaenomenis, 
partim  ejus  resorptionem,  itaque  diffusam  per  orga¬ 
nismum  actionem,  spectant.  De  quibus  rebus  haec 
ante  omnia  sunt  notanda. 

1.  Bromum  purum  organismo  ingestum  acre  ve¬ 
nenum  sistit;  primus  effectus  Bromi  hoc  modo  ad¬ 
hibiti  mere  chemicus  est:  telas  organicas  decomponit 
eaque  causa,  si  integritas  earum  ad  sustentandam 
vitam  absolute  necessaria  est,  directe  et  celeriter, 
ex.  gr.  ventriculi  corrosione  aut  perforatione,  inter¬ 
ficit,  vel.,  si  non  erat,  reactionem  organicam,  tum 
irritationem  universalem,  imprimis  majorum  glandu¬ 
larum ,  tum  inflammationem  topicam  ciet,  quae  ad 
organa  nobiliora  dimanans  mortem  vel  per  se  vel 
per  ulcerationem  et  gangraenam  infert. 

2.  Acer  ille  effectus,  quippe  qui  chemica  vi  pri¬ 
mitiva  nitatur,  per  omnia  animalia  satis  aequabiliter 
diffunditur;  certe  non  majores  receptivitatis  diffe¬ 
rentiae,  quod  experimenta  hactenus  instituta  argu¬ 
mentantur,  sese  obtulerunt. 

3.  Effectus  magis  inimicus  et  deleterius  est,  quam 
Jodi  ei  admodum  cognati,  id  quod  experimenta  pro¬ 
bant  a  Barthez,  Glover,  Hoering  et  me  ipso 
in  animalibus  instituta.  Fo  umet  ii  effatis,  quae 

illis  experimentis  longe  repugnant,  certam  fidem  ha¬ 
bere  nequeo,  eo  minus  quod  per  alios,  qui  circa 
homines  pericula  instituerunt,  haud  confirmantur. 

4.  Dilutum  Bromum  multo  levius  agit  concen- 

* 

trato,  fortius  jejuno  ventriculo  quam  cibis  referto; 
solutio  aquosa  omnium  optime  sustinetur,  spirituosa 
solutio  concentrata  prope  purum  Bromum  efficaci¬ 
tate  adaequat. 

5.  Promtissime  ac  citissime  mortem  infert,  si  li¬ 
quidum  in  pulmones  ingeritur ,  item  si  in  ventricu¬ 
lum,  tardius  et  difficilius,  si  in  rectum  intestinum 
immittitur;  cuti  illatum  modo  occidit,  si  per  majorem 
superficiem  diffunditur;  tunc  enim  non  effectu  pro¬ 
prio,  sed,  sublata  per  combustionem  cutis  actione, 
vitam  tollit.  In  venas  infusum  sanguinem  ad  coa¬ 
gulationem  adigit  et  pro  venae  situ  et  amplitudine 
e  vestigio  vel  brevi  mortem  adducit. 

6.  Inde  a  ventriculo  potissimum  digestionem 
offendit,  dolores  colicos,  ventriculi  oppressionem, 
borborygmos,  anorexiam,  vomituritiones  etc.  pro¬ 
fert;  fere  semper,  motum  peristalticum  et  calvum 
aliquanto  adauget,  majoribus  dosibus  largam  diar¬ 
rhoeam  efficit. 

7.  Systematis  vasorum  irritationem,  febrem,  ce¬ 
phalalgiam  inducit.  Pulsus  fit  celer,  frequens  sed 

depressus;  cordis  impulsus  temperatur  et  intrante 

/ 

morte,  vel  brevi  post  motus  ejus  plane  desinit;  in¬ 
terdum  jam  ante  mortem  status  asphycticus  intrat, 
qui  haud  raro  solvitur. 

8.  Musculorum  voluntariorum  actiones  relaxat, 
inertiam  et  debilitatem  efficit. 

9.  Nervorum  systema  directe  non  offendit. 

Maxime  dilutum  parcissimeque  adhibitum  Bro- 

mum  acri  illo  effectu  caret,  incitando  tantum  agit, 
digestionem  accelerat,  faeces  virides  pulticulares 
evocat,  ciborum  appetentiam  adauget,  diaphoresin 
et  diuresin  ciet,  itaque  absorptionem  promovet. 

Bromi  interne  adbibiti  receptio  in  sanguinem 
argumentis  ab  aliis  nondum  confirmata  est.  Qua 
tale  Brornum  resorberi,  mihi  ipsi  admodum  impro¬ 
babile  videbatur,  quum,  vel  parciore  portione  ad¬ 
bibita,  chylum  coagulationi  submittat,  quare,  si 
reciperetur,  mors  e  vestigio  irrueret.  —  Verisimile 
autem  mihi  erat,  ejus  connubia,  singulatim  Hydro- 
genium  bromatum,  in  sanguinem  traduci,  quippe 
cujus  exiguae  portiones  coagulationem  non  efficiant, 
vel  etiam  Brornum  chymi  basibus  conjunctum  sa¬ 
lium  bromatorum  instar  resorberi.  Hoc  enim  con¬ 
jeci: 

1.  Quia  effectum  in  organismum  universum  exserit. 

2.  Quia  in  venas  infusum  per  pulmones  expelli 
dicitur. 

3.  Quoniam  animalia  Bromo  venenata  celerrime 
putrescunt. 

4.  Propter  constans  diuresis  incrementum. 

5.  Quoniam  connubiorum  Hydrogenii  bromati  re¬ 
sorptio,  ut  inferne  videbimus,  demonstrata  est 
et,  si  Brornum  in  organicas  agit  materias,  pro- 

ductum  decompositionis  saepe  in  hydrogenio 
bromato  ejusque  connubiis  cernitur. 

Ut  manifeste  demonstrarem,  Bromum  aliqua  forma 
in  sanguinem  recipi,  in  omnibus  experimentis  dili¬ 
gentem  institui  urinae,  quae  largissima  mittebatur, 
analysin,  verum  in  prioribus  Bromum  neque  liberum 
neque  basi  nuptum  inveni.  Jam  paene  desperaveram 
de  ejus  praesentia,  quum,  adhibita  ad  analysin  illo¬ 
rum  animalium  urina,  quae  per  longius  tempus 
vixerant,  —  sumta  nempe  Bromi  parciore  quantitate, 
formaque  dilutiore,  —  Bromi  copiam  satis  perspi¬ 
cuam  non  semel  sed  identidem,  eadem  methodo  usus, 
quam  intra  allegabo,  deprehendi.  Fuit  quidem  non 
liberum,  sed  basibus  ut  ratiocinor,  conjunctum, 
quam,  addito  Cldoro  remotisque  ex  urina  ope  cal- 
cinationis  substantiis  organicis,  secederet.  — 

Ex  his,  nisi  fallor,  jure  potest  concludi,  Bromum 
cum  Chymi  basibus  conjungi,  —  sive  directe,  sive 
destructis  per  has  cura  organicis  materiis  conjun¬ 
ctionibus  —  itaque  in  sanguinem  recipi,  unde  adaucta 
paullatim  renum  actione  per  urinam  rursus  secedat. 

Magis  de  resorptione  Bromi  externe  adhibiti 
disceptandum  est,  etenim  haud  dubie  major  ejus 
pars  cum  cutis  particulis  conjuncta  manet;  suspicari 
tamen  eam  solent  propter  efficacitatem  Bromi  in 
partes  penitiores  et  remotiores,  quae  vero  omni  ex 
parte  comprobata  non  est,  partimque  ad  cutis  irri¬ 
tationem  et  inflammationem,  externam  applicationem 
sequentem,  referenda  videtur. 

§.  4. 

De  Kalio  bromato. 

Kalii  bromati  in  animalia  efficacitatem  Hoering 
et  Graf  primi  exploraverunt.  H o ering  catulis,  de¬ 
cem  ad  duodecim  hebdomades  natis,  singula  huj  us 
remedii  grana  praebuit,  quorum  plurimi,  5j  —  9iv 
consumtis,  post  bimestre  mortem  occubuerunt;  ca¬ 
nis  natu  major,  haustis  3 vi  quatuor  vixit  menses. 
Apud  viva  illa  animalia  Hoering  pupillas  dilatatas, 
faeces  pulticulares,  per  intervalla  diarrhoeas  profu¬ 
sas,  pertinace  obstipatione  exceptas,  semper  auctam 
diuresin,  quandoque  vomitum,  ptyalismum,  tussicu¬ 
lam  observavit;  accessit  macies  et  mors  spirandi 
difficultatibus  tandem  supervenit. 

Mortuorum  sectio  pulmonum  atque  tubi  intesti¬ 
nalis  inflammationem  obtulit.  Doses  9  i  —  ij  apa¬ 
thiam,  pupillarum  dilatationem,  diarrhoeam,  sitim 
ingentem,  mictum  frequentem  et  copiosum  evoca¬ 
bant;  3j  una  vice  sumtam  vomitus,  3 » j  alvus  cruenta, 
vomitus  continuus,  pulsus  et  respiratio  admodum 
frequentes  sequebantur.  Nihilominus  canes  tantis 
pasti  dosibus  reficiebantur,  quod  Hoering,  magnam 
veneni  portionem  profusis  alvi  excretionibus  elimi¬ 
nari  existimans,  cum  supra  dictis  experimentis  con¬ 
ciliari  posse  affirmat. 

Grana  iv  —  v  aquae  3 i j  soluta  per  venam  jugu¬ 
larem  infusa  pupillas  dilatabant,  convulsiones,  opi- 
sthotonum,  tetanum  universalem  inferebant.  Instituta 

cadaverum  sectione,  venae  atque  cor  sanguine  coa¬ 
gulato  intense  oppleta  apparebant;  sinistri  cordis 
ventriculi  sanguis  perdiu  arteriosum  colorem  re¬ 
tinebat. 

Equidem  circa  Kalii  bromati  effectus  multa  ex- 
periinenta  in  animalibus  institui,  quorum  nonnulla 
fusius  describere  liceat: 

I.  Uncia  dimid.  Kalii  bromati  aquae  3vi  soluta, 
per  tubulum  elasticum  apud  duos  cuniculos  adultiores 
in  ventriculum  ingerebatur,  quorum  alter,  decem  minu¬ 
tis  ab  operatione  elapsis,  aliquam  prodidit  inquietem, 
tactu  adhibito  motus  reactionis  vehementes  praesti¬ 
tit,  post  viginti  minutas  per  brevia  intervalla  magnas 
urinae  flavido-albescentis,  satis  clarae,  modo  inter¬ 
dum  opalescentis,  portiones  reddere  coepit;  respi¬ 
ratio  et  cordis  ictus  insolitam  accelerationem,  pu¬ 
pillae  dilatationem  obtulerunt;  animal  in  languorem 
incidit,  tactu  supinum  procubuit  aegreque  nec  nisi 
inter  motus  artuum  convulsivos  corpus  erexit;  in¬ 
terposito  horae  dimidio,  multa  stercora  pultacea 
edidit,  tum  in  latus  procumbens  post  horam  integram 
et  dimidiam  inter  convulsiones  haud  mediocres,  qui¬ 
bus  motus  inspiratorii  aliquot  spastici  succedebant, 
periit. 

Sectio  protinus  instituta  motum  peristalticum 
persistentem,  cordis  ictum  frequentem  sed  langui¬ 
dum,  levem  pulmonum,  magnam  hepatis  hyperaemiani 
exhibuit;  renes  pallidi  et  laxi,  vesica  urinae  plena, 
oesophagus  incolumis,  ventriculi  major  pars  circa 

interiorem  superficiem  valde  adesa,  epithelium  di¬ 
ductum,  passim  deficiens,  in  mediis  locis  adesis 
maculae  nigrae  amplae  gangraenam  indicantes,  quae 
usque  ad  serosum  ventriculi  involucrum  penetrave¬ 
rat,  apparuerunt;  involucrum  serosum  multis  vasis 
sanguiferis  pertextum  et  perspicue  inflammatum, 
neque  minus  superior  intestini  tenuis  pars  admodum 
rubefacta,  epithelium  superne  passim  diductum  fuit. 
Sanguis,  examini  chemico  accuratiori  submissus, 
nulla  Bromi  vestigia,  urina  reagentibus  explorata 
modo  incerta  hujus  substantiae  indicia  ostendit. 

Alter  cuniculorum  jam  post  duodeviginti  horae 
minutas  exspiravit.  Semel  tantum,  paulo  ante  mor¬ 
tem,  minxit,  stercora  non  reddidit,  at  vero  pupillas 
maxime  dilatatas  obtulit.  Respiratio  inaequalis  et 
intermittens,  pulsus  parvus,  admodum  frequens  fue¬ 
runt.  Post  horae  minutas  decem  extrema  accessit 
debilitas,  animal  pedibus  sese  sustinere  non  potuit, 
sed  porrectis  artubus  in  ventrem  procubuit.  Subito 
musculorum  cervicalium  spasmus,  quo  caput  ad  al¬ 
terutrum  latus  distrahebatur,  tum  spasmus  univer¬ 
salis  intravit,  quo  facto  cuniculus  mortuus  corruit. 

Sectio  eadem  praebuit:  ventriculus  fere  sanus 
et  intense  corrosus,  consecutivae  inflammationis 
signa  minus  exquisita,  vesica  urinaria  mediocriter 
impleta  apparuerunt.  Praematura  mors  ventriculo 
paene  jejuno  imputabatur. 

1L  Duobus  cuniculis  Kalii  bromati  3iij/3  eodem 
modo  ingerebantur.  Phaenomena  exstitere  eadem, 

quae  in  prioribus  casibus;  mira  diuresis  apud  al¬ 
terum  cuniculum,  quippe  qui  intra  tres  horae  qua¬ 
drantes  ante  mortem  lotii  §i p  et  quod  excurrit 
mingeret.  Mors  inter  convulsiones  nunc  post  horam  * 
et  quadrantem,  nunc  post  horas  duas  et  minutas 
decem  ab  ingesto  veneno  irruebat. 

Visum  repertum  idem  ac  antea:  curvatura  ven¬ 
triculi  minor  «epithelio  privata,  major  colore  atro- 
viridi,  destructione  gangraenosa  insignis;  indumentum 
serosum  gravius  inflammatum,  ne  peritonaeum  qui¬ 
dem  prorsus  integrum;  hepar  hyperaemicum ,  renes 
pallidi,  pulmones  incolumes,  cerebri  ut  supra  nullae 
mutationes;  —  semel  tantum  apud  animal,  Kalio 
bromato  venenatum  ingentem  piae  matris  hyperae- 
miam  observavi.  Quamquam  animalia  experimentis 
submissa,  diuresi  mira  tentabantur,  numquam  Kalium 
bromatum  in  lotio  deprehendi. 

III.  3  iij  cuniculum  alterum  intra  horam  et  tres 
quadrantes,  alterum  intra  duas  horas  occiderunt. 
Diuresis  aucta  quidem  fuit,  attamen  modum  haud 
nimis  excessit;  quorum  cuniculorum  alter  sub  te¬ 
tani  universi  phaenomenis  mortem  occubuit.  Sectione 
nihil  novi  detegebatur;  microscopica  exploratio  ven¬ 
triculi  inflammationem  per  omnia  stadia,  ad  gangrae¬ 
nam  usque,  locum  habuisse  testabatur;  gangraena 
usque  ad  serosum  involucrum  pertingebat,  quod 
non  mediocriter  inflammatum  apparebat;  urinae  ex¬ 
ploratio  nihil  certi  praebuit. 

IV.  3 i j  cum  dimidia  cuniculum  intra  horam,  al- 

terum  intra  tres  et  dimidiam  horam  occidebant. 
Secundus  eorum  diuresin  uberrimam  et  frequentes 
alvi  excretiones  monstrabat,  stercora  evacuatae  de¬ 
bitam  habebant  spissitudinem.  Utroque  in  casu 
spasmi  mediocres  mortis  introitum  comitabantur. 

Sectio  apud  cuniculum  .primum  mortuum  Bromi 
effectum  mire  circumscriptum  exhibuit,  passiin  enim 
epithelii  et  tunicae  muscularis  ea  destructio  inve¬ 
niebatur,  ut  ventriculus  ibidem  seroso  tantum  in¬ 
volucro  vestiretur;  alia  loca  paene  integra  fuerunt. 
Apud  alterum  cuniculum  modica  corrosio  pede  lon¬ 
gior  ad  tenue  intestinum  descendit,  inflammatio  per 
omnia  propemodum  intestina  tenuia  dimanaverat, 
crassum  intestinum  obiter  rubefactum  fuit. 

Urina,  Aqua  chlorata  Aethereque  temperata,  ut 
supra  adnotavi,  stratum  coloratum  non  obtulit,  par¬ 
tibus  autem  organicis  ejus  combustione  deletis,  re¬ 
siduum,  evaporatione  cum  Kali  caustico  impetratum, 
solutum  et  filtratione  clarificatum,  additis  Aqua 
chlorata  et  Aethere  stratum  pallido-flavidum  edidit, 
quod  Bromum,  sed  modo  perexiguam  ejus  portiun¬ 
culam,  inesse  testabatur,  quum  urinae  oiij  isto  modo 
essent  tractatae.  Praecipitata  ope  Argenti  nitriei 
oxydati  et  Hydrargyri  nitriei  oxydulati  obtenta,  ad- 

i 

dito  Acido  sulphurico,  calefacta  explorabantur,  utrum 
inesset  Bromum;  exploratio  autem  nihil  certi  indi¬ 
cabat.  Hic  quidem  terminus  mihi  videbatur,  quo 
Kalium  bromatum  in  urinam  transeat;  quare  ad  ejus 
praesentiam  in  sanguine  et  urina  certo  demonstran- 

dam  nonnulla  experimenta  ita  instituere  decrevi,  ut 
sal  diutius  in  corpore  detentum  itaque  perfectius 
resorptum  esset;  quae  experimenta  infra  fusius  ex¬ 
ponam.  Quod  hisce  in  casibus  Bromi  vestigia  in 
sanguine  haud  invenerim,  nequaquam  ejus  defectui 
sed  methodis  imperfectis,  quas  supra  commemoravi, 
imputo. 

V.  3 i j  uno  in  casu  intra  tres,  in  altero  intra 
quinque  horas  et  dimidiam  cuniculum  interfecerunt. 
Animalia  eodem  modo  ut  antea  sese  habuerunt: 
priore  in  casu  post  horam  elapsam  magna  prostra- 

tio,  diuresis  larga,  mors  subitanea;  in  secundo  va¬ 
letudinis  bonae  species  ad  secundam  usque  ante 
obitum  horam,  convulsiones  repetitae,  respiratio  ir¬ 
regularis,  intermittens,  postea  ejus  cessatio,  mors 
placida  animadvertebantur. 

Sectio  praeter  gangraenosam  ventriculi  destructio¬ 
nem  et  intestini  tenuis  ruborem  utroque  in  casu  ni¬ 
hil  notatu  digni  exhibuit. 

VI.  3j  P  alterum  cuniculum  intra  septem  et  di¬ 
midiam,  alterum  intra  undecim  horas  exstinxerunt. 
Utroque  in  casu  diuresis  copiosa  circiter  horam  di- 
midiam-unam  post  infusionem  remedii  accessit.  Se¬ 
cundum  horum  animalium  intra  dictum  tempus  lotii 
gv/3  reddidit,  primum  in  convulsiones  iteratas  inci¬ 
dit,  magnum  ostendit  soporem,  difficulter  reactionem 
praestitit,  oculi  maximam  partem  clausi  fuerunt,  qui, 
si  aperiebantur,  pupillas  valde  dilatatas  common¬ 
strabant;  animal  iterum  iterumque  in  latus  proca* 

Luit.  Sectio  utroque  in  casu  destructionem  ventri¬ 
culi  gangraenosam  admodum  exquisitam  obtulit, 
defectum  epithelii,  tunicam  muscularem  toto  fere 
ambitu  nigram  sed  debitae  consistentiae,  modo  pas- 
sim  paullo  glutinosam,  indumentum  serosum  colore 
atro  rubicundo  tinctum,  tenue  intestinum  intense 
inflammatum,  crassum  intestinum  hyperaemicum,  he¬ 
par  et  lienem  sanguine  turgentes,  renes  pallidos, 
cor  vacuum,  pulmones  normales,  sanguinem  diffici¬ 
lius  coagulabilem,  glutinosum.  Priore  in  casu  magna 
piae  matris  hyperaemia  apparuit. 

VII.  3j  a  duobus  cuniculis  per  sex  horas  bene 
sustinebatur,  certe  praeter  auctam  diuresin  nulla 
symptomata  morbosa  animadvertebantur.  Elapso 
autem  dicto  tempore,  alter  cuniculorum  in  magnam 
incidit  prostrationem,  saepius  in  latus  procubuit, 
extremitatum  tremores  ostendit,  stercora  edidit  uber¬ 
rima,  per  intervalla  asphyxiam  subiit,  inter  quam 
respiratio  et  sanguinis  circulatio  prorsus  feriabantur, 
semper  autem  refectus  frequentes  oscitationes  obtu¬ 
lit  pabulique  aliquid  devoravit;  ingens  vero  accessit 
macies  et  post  septem  et  triginta  horas  extrema 
virium  prostratio  mortem  induxit.  Alter  cuniculus 
elapsis  demum  horis  novem  in  eandem  fere  condi¬ 
tionem  incidit  biduoque  post  exspiravit. 

Primi  cuniculi  sectione  haec  deprehendebantur: 
epithelium  circa  majorem  ventriculi  curvaturam  di¬ 
ductum,  loca  gangraenosa  quinque  aut  sex,  circiter 
pisi  magnitudinem  habentia  in  fundo  ventriculi;  eo- 

dem  loco  gangraena  circiter  inediam  tunicae  muscu¬ 
laris  partem  attigerat;  inflammatio  et  rubor  involucri 
serosi  intestini  tenuioris. 

/ 

Apud  alterum  cuniculum  circa  pylorum  plura 
inveniebam  ulcera  saniosa,  in  tunicam  muscularem 
penetrantia;  praeterea  modo  superficiariam  tunicae 
ventriculi  mucosae  erosionem  et  intestini  tenuis 
ruborem. 

VIII.  Duobus  cuniculis  3/3  infundebatur,  qui  elapso 
bihorio  multum  urinae  mingere  coeperunt,  ceterum 
autem  bene  valuerunt,  pabula  multa  sumserunt,  ala¬ 
critatem  et  reactionem  promtam  ostenderunt.  Tertio 
die  alteri  eorum  vehemens  diarrhoea  supervenit, 
macies  intravit,  diuresis  decrescere  coepit;  acce¬ 
dente  demum  languore,  sub  diei  quinti  finem  mors 
irrepsit.  xVlter,  qui  nono  etiam  die  bene  valebat 
plurimumque  lotii  praeterea  stercora  copiosa,  spissa 
reddebat,  acido  hydrocyanato  interimebatur. 

Apud  priorem  haec  reperiebantur:  peritonaei 
rubor,  aqua  multa  in  ventris  cavitate,  superficiaria 
ventriculi  erosio,  levis  rubedo  tunicae  ejus  mucosae 
circa  majorem  curvaturam,  rubor  intensus  intestini 
tenuis,  usque  ad  ejus  finem  diffusus;  intestinum 
faecibus  dilutis  impletum,  quae  cum  Kali  combustae 
Bromi  vestigia  evidentia  manifestabant. 

Cuniculouum  alter  Acido  hydrocyanato  inter¬ 
fectus  levem  tunicae  ventriculi  mucosae  rubedinem 
citra  erosionem,  hepatis  et  lienis  hyperaemiam, 
renes  admodum  pallidos  ostendit.  Quo  ex  viso 

reperto,  nec  non  ex.  valetudine  animalis  vivi,  cum 
probabilitate  quadam  concludere  licet,  vitam  ejus 
sponte  interituram  non  fuisse. 

Ultima  quatuor  experimenta,  quibus  3j  vel  3/3 
Kalii  bromati  adhibita  erat,  chemico  lotii  et  sangui¬ 
nis  examini  dicaveram;  duo  priora  quidem,  ut  gene- 
ratim  cum  evidentia  eruerem,  utrum  major  Bromi 
portio  ad  urinam  devehatur,  duo  posteriora,  ut  in 
quantitatem  illius  inquirerem. 

Quem  in  finem  3iv  urinae  singulorum  cuniculo¬ 
rum,  horas  viginti  quatuor  post  ingestum  venenum 
missae,  colligebantur  et,  si  opus  erat,  lotium  in 
vesica  repertum  adjiciebatur;  neque  minus  sauguis, 
inter  sectionem  e  venis  singularibus  effluens,  asser¬ 
vabatur. 

1.  Drachmae  quatuor  urinae  prioris  cuniculi. 

Portiuncula  ejus,  Aqua  chlorata  et  Aethere  tem¬ 
perata  repetita  agitatione  in  superficie  monstravit 
stratum  coloris  coerulescentis,  luce  incidente  pau¬ 
lulum  violacei,  quod  quidem  Bromi  praesentiam 
probabilem  reddidit;  at  quum  colore  characteristico 
destitueretur,  necessarium  existimabatur,  ut  urina 
partibus  organicis,  quae  admixtae  haud  dubie  colo¬ 
rem  alienarent,  liberaretur.  Proinde  tres  lotii  drach¬ 
mae  in  lebete  parvo  porcellaneo,  adjecta  Kali  cau- 
§ 

stici  solutione,  evaporationi  submittebantur,  residuum 
modico  calore  in  carbonem  redigebatur,  leniter  cande¬ 
factum  aqua  extrahebatur  et  filtrabatur.  Liquor 
filtratus,  subfuscus,  Aquae  chloratae  aliquot  guttu- 


Iis  temperabatur  et,  quum  coloris  mutatio  exoptata 
haud  animadverteretur,  cum  Aethere  agitabatur, 
tum  seponebatur.  Aethere  circa  superficiem  collecto, 
evidentissime  super  liquore  stratum  fusco-rubrum 
observabatur,  cujus  infima  pars  colorem  vero  hya¬ 
cinthino  rubrum  perpulchrum  prae  se  ferebat,  quo 
Bromi  in  lotio  praesentia  extra  dubitationem  pone¬ 
batur.  Aether  rubellus,  charta  bibula  exceptus, 
super  candelae  flamma  leviter  calefactus,  vapores 
Bromiun  redolentes  edidit.  Hoc  tamen  criterium, 
quum  Chiorum  liquori  admixtum  facile  inducere 
possit  fallaciam,  priori  longe  postponendum  censeo. 

2.  Ut  altero  uterer  experimento,  quo  res  com¬ 
probaretur,  drachmas  urinae  quatuor  secundi  cuni¬ 
culi  dicta  ratione  cum  Kali  comburendas  curabam 
et  laticem  subfuscum,  extractione  residui  et  filtra- 
tione  impetratum  Hydrargyri  oxydulati  nitrici  solu¬ 
tione  praecipitabam;  praecipitatum  filtrando  colle¬ 
ctum,  ablutum,  siccatum  in  tubulum  vitreum  tenuem 
immisi,  in  quo  mediocriter  calefactum  partialem 
sublimationem  experiebatur.  Diffracto  frusto  cum 
majore  residui  calcinati  parte,  sublimatum  adjectis 
Acidi  sulphurici  guttis  duabus  calefaciebam.  Effer¬ 
vescente  Acido  sulphurico  tubulus  vaporibus  rubro- 
fuscis  implebatur,  quos  Bromi  esse  vapores,  ex 
Hydrargyri  brometo  evolutos,  odor  certo  indicabat. 

3.  Sanguinem  utriusque  animalis,  quum  medio¬ 
crem  tantum  copiam  obtinuissem,  commiscebam 
eodemque  modo,  ut  urinam,  combustione  cum  Kali 

instituta,  tractabam,  residuum  nimirum  aqua  extra¬ 
hens  et  Bromi  reagentia  adjiciens.  Bromum  addita 
Aqua  chlorata  separatum  aeque  ac  ex  urina  impe¬ 
tratum,  etsi  minus  evidenter,  Aetheris  stratum  in 
superficie  collectum  flavo  rubro  colore  imbuebat. 
Quemadmodum  ex  urinae  disquisitione  suspicatus 
eram,  ita  de  Bromi  in  sanguine  praesentia  certo 
concludebam. 

4.  Kalium  bromatum  qua  tale  in  urinam  transire, 
ex  analogia  cum  aliis  salibus  jam  suspicari  licet; 
idem  probabile  redditur,  si  chemicam  ejus  rationem 
intuemur,  etenim  Bromum  tali  medo  nuptum  quod 
ad  substantias  animales  maxime  indifferens  apparet 
cumque  iis  non  protinus,  certe  non  insolubilia,  con- 
nubia  init.  Quae  ita  sese  habere,  paene  certo  mihi 
persuasi,  propterea  quod,  majoribus  urinae  broma- 
tae  portionibus  sine  Ivali  calcinatis,  in  lixivio  resi¬ 
dui  Bromum  inveni,  id  quod  Bromum  basibus 
adjunctum  fuisse  argumentatur.  Denique ,  lixivio 
intense  evaporato,  ita  ut  pars  ejus  una  decem 
urinae  partibus  responderet,  addito  Acido  tartarico 
sub  frigida  temperie,  luculenta  criteria  Kali  praesen¬ 
tiam  indigitantia  deprehendi.  Quae  in  facto  posita 
si  complectimur,  Kalium  bromatum  citra  mutationem 
in  sanguinem  atque  urinam  transire,  vix  dubitari 
potest. 

5.  Ut  Bromi  quantitatem  in  urina  aliquatenus 
dijudicare  possem,  urinas  ex  utroque  cuniculo,  qui¬ 
bus  drachma  dimidia  data  erat,  impetratas  ita  com- 

miscebam,  ut  unciam  integram  ad  explorationem 
adhiberem;  quam  portionem  cum  Kali  (ne  qua 
Bromi  jactura  fieret)  combustam  mediocri  submit¬ 
tebam  candescentiae  ad  organicas  partes  plane 
destruendas,  residuum  elixabam  laticemque  filtra- 
tum  Argenti  nitrici  oxydati  solutione  praecipitabam. 
Praecipitatum  caseosum,  satis  voluminosum,  filtrando 
separatum  a  liquore,  eluebam  cauteque  sub  tem¬ 
perie  4-  120  Cent.  siccabam  pondusque  explorabam, 
quod  173,5  milligr.  aequabat.  Tum  in  ampliorem 
tubi  vitrei  tenuis  partem,  super  quem  per  horam  et 
quod  excurrit  Chlori  rivus  deducebatur,  praecipita¬ 
tum  immittebam,  quo  fit,  ut  Argentum  bromatum, 
quod  in  praecipitato  inest,  in  argentum  Chloratum 
mutetur,  dum  ponderis  jactura  existit,  nam  978,3 
Bromi  partes  Chlori  partibus  442,65  supplentur. 
Proinde  ponderis  jactura  si  Bromi  quantitas  est 
978,3,  535,65  adaequat,  et  ex  ejus  magnitudine  de 
pondere  Bromi  expulsi  eum  in  modum  concludere 
licet,  ut,  si  jactura  esset  535,65,  partes  Bromi 
978,3  Chloro  suppletae,  vel,  si  jactura  esset  1, 
Bromi  1,826  in  connubio  fuerint  reservatae.  Nostro 
in  casu  pulvis  ex  tubulo  vitreo  caute  protusus  et  sub 
temperie  4-  120  Cent.  calefactus  pondus  152  milligr. 
habuit,  ponderis  jactura  igitur  21,5  milligr.  adae¬ 
quavit,  quae  per  1,826  multiplicata  Bromi  portionem 
39,26  praebent;  haec  portio  Kalii  bromati  portioni 
58,9  milligr.  in  §j  urinae  respondet  ,  milligr.  58,9 
circiter  ,9/a0  grani  adaequant.  Proinde  quingentae 

partes  urinae  partem  imam  Kalii  bromati  continent, 
quae  copia  haud  exigua  existimanda  est.  Quam 
proportionem  non  constantem  esse,  sed  numerosis 
rebus  accidentalibus  posse  mutari,  non  est,  quod 
commemorem. 

Utrum  Kalii  bromati  aeque  ac  Natrii  bromati, 
id  quod  Dr.  Sebari  an  directis  experimentis  sese 
indagasse  tradit,  eadem  omnino  quantitas  in  urina 
deprehendatur,  quae  in  ventriculum  ingesta  est, 
affirmare  non  ausim,  imo  vero,  pluribus  adductis 
argumentis,  contrarium  defenderim:  primum  enim 
magna  ejus  pars  cum  faecibus  secedit,  ut  supra 
adnotavi:  deinde,  quod  infra  adnotabo,  altera  pars  — 
ea  nempe,  quae  localem  inducit  effectum  —  substan¬ 
tiis  organicis  decomponitur. 

Parcas  etiam  Kalii  bromati  doses  animalibus 
ingessi;  functionum  perturbationes  inde  exorta  in- 
primis  ad  digestiones  organa  referendae  fuerunt. 
Grana  tria  cuniculo  quotidie  oblata  diarrhoeam 
copiosam,  diuresin  largam  cet.  effecerunt.  Eventus 
horum  experimentorum  generatim  cum  iis  consen¬ 
serunt,  quos  Hoering  obtinuit.  Interfectis  anima¬ 
libus,  visum  repertum  plerumque  non  magni  momenti 
apparuit:  rubor  intensior  tunicae  mucosae  ventriculi, 
minor  intestinorum,  hepatis  hyperaemia.  Pneumo¬ 
niam  nunquam  tam  exquisitam,  quam  alii  scrutatores, 
reperi;  ceterum  vero  pariter  ac  alii  observavi,  doses 
exiguas  diutius  datas  facilius  majoribus  mortem  in¬ 
ferre.  Scrupuli  duo  intra  tres  hebdomades  assumti 

(grana  duo  per  diem)  occidebant  cuniculum,  quam¬ 
vis  alter  pro  dosi  drachmam  dimidiam,  ut  supra 
exposui,  impune  sustinuisset. 

Experimentorum  circa  homines  factorum  ea  primo 
afferam,  quibus  Hoering  se  ipsum  submisit:  ab  uno 
grano  orsus  paulatim  dosin  adauxit,  ut  intra  novem 
dies  grana  triginta  septem  hauriret.  Expertus  est 
ructus  nauseosos,  vomituritiones ,  pectoris  oppres¬ 
sionem,  raucedinem  dolorificam  aliquamdiu  persi¬ 
stentem. —  Pourche  intra  nychthemeron  grana 
iv  — viij  dedit  symptomataque  mediocriter  gravia  ob¬ 
servavit.  —  Williams  per  menses  vj  —  xiv  singu¬ 
lis  diebus  grana  quatuor  exhibuit;  aegrotantium  una 
intestinorum  et  ventriculi  haemorrhagia  obiit,  utrum 
vero  medicamentum  causam  suppeditaverit,  in  su¬ 
spenso  relinquitur.  —  Graf  novem  sanos  annorum 
xxij  —  xxxij  experimentis  submisit,  primum  grana 
3l/2  per  diem  praebens  et  ad  grana  x  dosin  adau¬ 
gens.  Accesserunt  appetentia  ciborum  major,  fae¬ 
ces  molles,  copiosiores,  quandoque  ventris  molestiae, 
duobus  in  casibus  alvi  obstipatio;  mira  in  octo  ca¬ 
sibus  apparuit  diuresis,  ipsa  urina  tenuis,  pellucida, 
coloris  debiti;  aliquoties  dolor  regionis  lumbaris  ex¬ 
stitit;  diaphoreseos  augmentum  constans  non  fuit; 
diutius  continuato  remedii  usu,  larga  diuresis  cessit. 

Cuti  admotum  Kalium  bromatum  localem  efficit 
irritationem;  solutio  concentrata  granor.  quatuor 
nonnisi  topicum  praestat  effectum  (Hoering);  grana 
decem  diarrhoeam,  auctam  diuresin,  cephalalgiam  in- 

ducere  feruntur  (?).  Eosdem  effectus  profert  drachma, 
adipis  unciae  admixta  (M agendi  e);  glandularum 
atrophiam  ex  usu  ejus  externo  nonnulli  observarunt. 

Mihi  etiam  contigit,  ut  Kalii  bromati  in  homi¬ 
nes  efficacitatem  observarem.  Inter  constantes  effe¬ 
ctus,  si  diutius  remedium  adhibebatur,  aucta  diure- 
sis,  alvus  frequentior,  excrementa  mollia  pertinebant. 
Doses  exiliores  appetentiam  haud  offendebant;  al¬ 
tera  parte  per  doses  exiguas  factum  est,  ut  post 
longiorem  demum  usum  in  lotio  detegeretur. 

Quodsi  omnia  collegeris,  quae  experimenta  circa 
animalia  et  homines  instituta  hactenus  docuerunt, 
Kalii  bromati  effectus  in  duos  ordines  possunt  di¬ 
spesci,  quorum  alter 

1.  Phaenomena  locali  efficacitate  provocata,  alter 

2.  Phaenomena  Kalio  bromato  in  sanguinem  et 
urinam  traducto  adscribenda  complectitur. 

Topicus  effectus  est: 

1.  Mere  irritans.  Kalium  bromatum  primo  qui¬ 
dem  momento,  ut  supra  attuli,  non  chemicam  in 
substantias  organicas  vim  exserit,  attamen  contactu 
diuturniore  eas  ex  parte  solvit.  Canis  ventriculus 
per  horam  dimidiam  Kalii  bromati  solutione  mace¬ 
ratus  gravius  mutatur:  epithelium  solvitur,  fibrae 
musculares  elasticitate  privantur.  Solutio  filtrata 
acidis  mineralibus  fusco  rubro  colore  praecipitatur. 
Huc  accedit,  quod  acida  ventriculi  partialem  Kalii 
bromati  decompositionem  inducunt.  De  penitiore  cor¬ 
porum,  quae  formantur,  indole  sermonem  hic  facere 

alienum  videtur;  secundum  experimenta  a  me  insti¬ 
tuta  solutiones  alkalinas  organicorum  Bromi  con- 
nubiorum  aequant  iisque  aequiparari  possunt. 

2.  Irritans  Kalii  bromati  effectus  Bromi  non  dis¬ 
similis  est,  quanquam  multo  leviore  Hoc  enim  ce¬ 
leriter,  directe,  vi  mere  cliemica  delet;  illud  magis 
superficiariam  infert  destructionem  maxirnamque  par¬ 
tem  organica  interficit  reactione:  inflammatione  et 
gangraena.  Simile  est  Kalio  jodato,  sed  aliquanto 
fortius  (dosis  quarta  aut  tertia  parte  minor  ad  le- 
thalem  effectum  requiritur). 

3.  Uberiores  doses  corrosionem  tunicarum  muco¬ 
sarum,  quibuscum  contactum  ineunt,  parciores  in¬ 
flammationem,  minimae  sanguinis  congestiones  cau¬ 
santur. 

4.  Minor  Kalii  bromati  pars  in  ventriculo  de- 
componitur,  major  citra  mutationem  in  sanguinem 
et  urinam  transit,  in  quibus  quidem,  largioribus 
tantum  dosibus  ingestis,  certo  demonstrari  potest. 

Effectus  tali  modo  cum  organismo  communicati 
jam  sequuntur: 

1.  Adauctae  secretiones  et  excretiones,  specia- 
tim  urinae  aquosae  et  opalescentis,  nec  non  faecum. 

2.  Augmentum  resorptionis,  quod  fortasse  solo 
illo  effectu,  fortasse  specifica  etiam  virtute  indu¬ 
citur. 

f 

3.  Minimae  portiones,  oppleto  ventriculo  datae, 
ita  ut  cum  ejus  parietibus  contactum  non  ineant, 
digestioni  haud  obsunt,  imo,  adaucta  epithelii  rege- 


neratione,  eam  incitant,  appetentiam  evehunt,  faeces 
molliores  reddunt. 

4.  Majores  doses  vasorum  systema  irritant,  san¬ 
guinis  congestiones  et  inflammatorias  affectiones  or¬ 
ganorum  glandulosorum  principum,  hepatis,  pulmo¬ 
num  cet.  evocant. 

5.  In  nervos  Kalium  bromatum  directe  non  in¬ 
fluit;  musculorum  actionem  infringit  spastieaque 
symptomata,  haud  dubie  per  debilitatem  irritabilem, 
ciet;  nausea,  vomituritiones  cet.  locali  tantum  ef¬ 
fectui  debentur. 

6.  Per  cutem  quoque  absorbetur. 

§•  5. 

De  Ferri  brometo Hydrargyri  brometo  et  bromido . 

Ferri  brometo  pauci  ad  instituenda  experi¬ 
menta  usi  sunt.  Mea  experimenta  fere  nullam  dif¬ 
ferentiam  inter  effectus  ejus  et  bromidi  Ferri,  quod 

■i 

Magendie  et  W erneck  usui  medicato  adaptarunt, 
et  circa  quod  Hoering  nonnulla  pericula  in  anima¬ 
libus  instituit,  perhibuerunt.  Drachma  dimidia  salis 
lateritii,  aquae  drachmis  duabus  soluta,  cani  intulit 
pupillas  dilatatas,  ingentes  vomituritiones,  frequen¬ 
tem  cordis  ictum,  respirationem  laboriosam;  paulo 
ante  mortem,  inanitionis  signis  stipatam  excrementa 
nigra  liquida  secesserunt.  Sectio  ventriculi  et  pul¬ 
monum  inflammationem  obtulit.  Grana  quinque  aeque 
drachmis  duabus  soluta  et  in  canis  venas  jugulares 
infusa  intra  duas  horae  minutas  mortem  inter  con- 

vulsiones  arcessiverunt.  Grana  decem,  eadem  aquae 
portione  soluta,  episthotonum  et  tetanum  universa¬ 
lem  induxerunt,  qui  quidem  remisit,  at  canis  in  re¬ 
laxationis  periodo  expiravit. 

Brometum  Ferri,  crystallos  illas  flavo-viridiuscu- 
las,  quae,  Ferri  limatura  via  liumida  cum  Bromo 
superante  tractata,  obtinentur,  in  cuniculorum  ven¬ 
triculum  ingessi. 

Drachma  integra  aquae  drachmis  tribus  soluta 
frequentem  cordis  ictum,  laboriosam  respirationem, 
anxietatem  effecit;  excretiones  magis  retardatae  quam 
acceleratae,  pupillae  leviter  dilatatae  apparuerunt; 
elapso  bihorio  animal  in  languorem  incidit  et  post 
tres  atque  dimidiam  horam  mortem  occubuit.  In¬ 
ciso  cadavere  ventriculus  atro-viridis,  parietes  ejus 
attenuati,  contractilitate  orbati,  coriacei,  epithelio 
fere  ubique  destituti  inveniebantur;  intestinum  tenue 
quoque  adesum  superne  colorem  flavo  fuscum  prae 
se  ferebat;  involucrum  serosum  non  intensius  rube¬ 
bat,  crassum  intestinum  atris  faecibus  impletum, 
pulmones  normae  consentanei,  vesica  urinaria  vacua 
erant. 

Solutio  3/3  ex  aquae  3j  /3  cuniculum  iisdem  sub 
phaenomenis  intra  sex  horas  interfecit.  Sectio  eadem 
obtulit;  urina  nec  inter  vitam  mittebatur,  nec  in 
cadavere  reperiebatur.  Scrupulus  unus  intra  unde¬ 
cim,  grana  quindecim  intra  septem  et  triginta  horas, 
grana  decem  sub  tertii  diei  linem  intulerunt;  grana 
quinque  per  quatriduum  effectu  manifesto  caruerunt. 

Linguae  impositum  Ferri  brometum  saporem 
efficit  metallicum,  adstringentem,  atramenti  similli¬ 
mum  ;  cum  cute  diutius  contactum  alens  colorem 
inducit  flavum. 

Ex  institutis  periculis  de  hujusce  remedii  natura 
haec  redundant 

Brometum  Ferri  substantia  est  peracris,  telas 
organicas  intense  offendens,  cujus  lethifera  dosis 
medium  fere  inter  Bromi  et  Kalii  bromati  tenet. 
Adstringens  est  efficacissimum  et  hac  parte  Ferro 
chlorato  similius  quam  Ferro  jodato;  urinae  secre¬ 
tionem  e  vestigio  diminuit  et  cum  alvi  excretis 
perinde  ac  alia  Ferri  praeparata  colorem  fuscum 
communicat. 

Magendie  et  Werneck  testibus  Ferri  bromi- 
dum  (grana  2 — 4  p.  d.)  hypertrophiae  muscularis  in 
corde  et  utero  resolutionem,  mediante  resorptione, 
efficacissime  adjuvat. 

Brometum  Hydrargyri  praeparatum  blandum  est 
ac  leve,  Calomelani,  ut  Magendie  et  Werneck 
afferunt,  simillimum.  Hoering,  qui  experimenta 
circa  animalia  instituit,  vel  majores  ejus  doses  modo 
laxantes  effectus  proferre,  comperit.  Praeparatum 
praecipitatione  obtentum  fortius  esse  putat,  quam 
quod  sublimatione  paretur.  Evidens  argumentum, 
quod  hanc  sententiam  tueatur,  aeque  ac  in  parando 
Calomelane,  haud  video,  dummodo  uterque  parandi 
modus  debita  diligentia  perficiatur.  Nec  experimenta 

quidem,  ad  quae  illo  praeparato  usus  sum,  hac 
parte  differentiae  quidquam  obtulerunt. 

Doses  permagnae  quidem,  praegressa  diarrhoea, 
qua  excrementa  copiosa  viridia  reddebantur,  cuni¬ 
culum  occiderunt,  attamen  sectio  non  alia  ostendit, 
quam  quae  adhibito  Calomelane  observantur.  In 
faecibus  hoc  praeparatum  et  merum  et  Hydrargyri 
oxydulati  instar  inveni. 

Sanis  hominibus  datum  pariter  effectus  edidit 
Calomelanos  similes,  eo  interposito  discrimine,  ut 
minus  promte  ptyalismum  inferret,  intensius  autem 
urinam  moveret. 

Granum  unum  effectu  caruit,  grana  duo  medio¬ 
cres  ventris  dolores,  borborygmos,  tria  grana  plures 
sedes  et  inimica  tubi  intestinalis  tormina,  quatuor 
grana  diarrhoeam  et  nauseam,  auctore  Ho e ring 
etiam  pectoris  oppressionem  et  spirandi  difficultatem 
excitarunt;  urinae  et  salivae  excretio  mediocriter 
increverunt.  Cuti  aut  linguae  infricati  effectus  calo¬ 
melanos  omnino  analogi  apparuerunt. 

De  bromido  Hydrargyri  ipse  pericula  non  institui, 
quare  ineo  acquiescam,  ut,  quae  Barthez,  Hoe- 
ring,  Magendie  experiundo  compererint,  breviter 
referam,  qui  quidem  auctores  magnam  ejus  simili¬ 
tudinem  cum  Hydrargyri  bichlorato  corrosivo  vin¬ 
dicant. 

Hoering  grana  tria,  aquae  uncia  una  soluta, 
in  catuli  ventriculum  ingessit,  quae  intra  dimidiam 
horam  animal  interfecerunt.  Canem  adultiorem  ea- 

dem  dosis  intra  triduum  necavit;  grana  quatuor 
intra  septendecim  horas  mortem  arcessiverunt.  Inter 
vitam  haec  observabantur:  vomitus  ingens,  salivatio, 
diarrhoea  cruenta,  difficilis  respiratio.  Visum  reper¬ 
tum  :  inflammatio  intestinorum  atque  pulmonum, 
ulcera  ventriculi,  primo  in  casu  gravior  corrosio, 
attenuatio  parietum  ventriculi  et  intestini.  Grana 
sex  canis  vitam  intra  viginti  horas  exstinxerunt. 
Idem  praeparatum,  in  telam  cellulosam  partis  late¬ 
ralis  inferioris  colli  immissum ,  pulsum  frequentem, 
respirationem  laboriosam,  vomitum,  diarrhoeam  cruen¬ 
tam  cum  tenesmo,  ptyalismum,  sitim  ardentem,  ter¬ 
tio  die  mortem  intulit.  Effectus  in  ventriculum  et 
tubum  intestinalem  hoc  quoque  in  casu  sectione 
perspicue  cognoscebatur.  Experimenta  saepe  repe¬ 
tita  eosdem  obtulerunt  eventus. 

Solutio  grani  dimidii  in  venam  jugularem  infusa 
canem  intra  septem,  grani  unius  intra  tres  —  quatuor 
horas  interemit.  Hoering  in  semetipso  etiam 
remedii  efficacitatem  expertus  est.  Grani  quadrans 
ingratam  pharyngis  sensationem  et  levia  ventris 
tormina  effecit,  quibus,  sumto  dimidio  grano,  op¬ 
pressio  ventriculi,  duae  alvi  excretiones  pulticulares, 
aucta  salivae  secretio  supervenerunt. 

Granum  integrum  saporem  excitavit  nauseosum, 
faucium  vellicationem,  quae  tussim  ciebat,  intra  ali¬ 
quot  horas  quatuor  sedes  aquosas,  vehementes 
ventris  dolores  cum  tenesmo,  debilitatem  universam, 
pulsura  parvum,  duas  vomitiones  dolorificas,  abdo- 

men  contractum,  tactu  dolens,  auctam  diuresin, 
salivationem,  sudorem.  Pectoris  organa  minus  offen¬ 
dere  dicitur  mercurio  sublimato.  Werneck  doses 
gran.  T/25  —  gran.  dimid.  et  quod  excurrit,  praebere 
solet.  Infrictiones  quoque  et  lotiones  diutius  con¬ 
tinuatae  effectu  nunquam  destituuntur.  Mercurio 
sublimato  esse  simillimum,  pectoris  autem  organa 
levius  afficere,  omnes  consentiunt. 

Quodsi  effectus  relatorum  Bromi  praeparatorum 
generales  in  organismum  animalem,  qui  ex  periculis 
institutis  redundant,  in  mentem  revocamus,  certis¬ 
sime  graves  imo  adeo  deleterios  esse  fatebimur. 
Quanquam  ex  his  quidem  de  usu  eorum  .therapeu¬ 
tico  judicium  constitui  nequit,  tamen,  si  artis  lege 
adhibeantur,  salutares  effectus  iisdem  posse  obtineri, 
haud  improbabile  est. 

III.  EFFECTUS  THERAPEUTICI. 


§■  i. 

Bromi  vapores. 

Bromi  vapores,  quod  equidem  scio,  in  usum 
medicum  nondum  sunt  vocati.  Duplice  ratione 
eosdem  posse  adhiberi  arbitror:  propter  directum 
in  respirationis  organa  effectum  et  propter  faculta¬ 
tem,  odores  organicos  et  contagia  destruendi.  Quod 
ad  primum  attinet,  quum  isti  vapores  respirationis 
organa  validissime  incitent  mucique  secretionem  et 
expectorationem  promoveant,  iis  respondeant  morbis 
necesse  est,  quibus  prohibita  pulmonum  egestio  aut 
organorum  repirationis  conditio  subparalytica  sub¬ 
sunt.  Proinde  eorum  administratio  in  pulmonum 
emphysemate  incipiente,  nec  non  phthisi  tuberculosa 
certior  atque  tutior  mihi  videtur  quam  Chlori  atque 
Jodi;  longe  enim  difficilius  haemoptoen  gignunt 
multoque  minus  inflammatoriam  irritationem  ejusque 
sequelas  inducunt.  Haud  minus  ineunte  pulmonum 
paralysi  usus  eorum  est  experiendus. 

Quod  ad  secundum,  non  sine  fructu  in  locum 
Chlori  vaporum  substituuntur;  unciae  duae  vel  tres 
aquae  bromatae  in  phiala  leniter  calefactae  (30  — 
40°)  aerem  conclavis  mediocriter  spatiosi  per  aliquot 

horas  eum  in  modum  Bromo  impraegnant,  ut  bene 
feratur.  Quae  agendi  ratio  apparatibus  Chiorum 
evolventibus  eo  majore  commodo  potest  substitui, 
quod  impensae  mediocres  sunt  (Unciae  duae  aquae 

bromatae  circiter  grosso  uno  et  quadrante  emuntur). 

* 

§.  2. 

De  Bromi  liquidi  usu. 

Pauci  hucusque  medici  Bromo  usi  sunt ;  P  o  u  r  c h  e, 
ad  ejus  similitudinem  cum  Jodo  respiciens,  primum 
contra  scrophulosin  adhibuit  et  intra  paucos  menses, 
si  vera  refert,  plures  inveterata  glandularum  sero- 
phulosi  laborantes  Bromo  interne  et  externe  admi¬ 
nistrato  sanavit. 

Ho  ering,  ad  experimenta  sua  provocans,  in 
morbo  scrophuloso  parum  ei  fidit,  contra  strumas 
autem  impense  laudat,  quarum  multas,  in  quibus  inve¬ 
teratas  et  exquisitas, Bromi  guttis  26—30  sese  sanasse 
tradit.  Fournet  repetita  experimenta  circa  Bromi 
effectum  in  chronica  arthritide  instituit;  doses  paul- 
latim  adauxit  et  omnem  fere  in  iis  modum  exces¬ 
sisse  videtur.  Externe  solutionem  spirituosam  arti¬ 
culis  affectis  infricari  curavit;  usus  internus  aliquoties 
propter  digestionis  labem  et  symptomata  dolorifica 
per  dies  nonnullas  seponebatur,  mox  autem  priores 
doses  repetebantur.  Vim  salutarem  miram  esse  af¬ 
firmat:  virum  annos  novem  et  viginti  natum,  ex 
anno  laborantem  arthritide,  intra  trimestre  omnibus 
liberavit  doloribus,  perfectam  articulorum  manus 

pedisque  mobilitatem  restituit  et  valetudinem  univer¬ 
sam  correxit.  Altero  in  casu,  quo  morbus  per  an¬ 
nos  octo  protractus  ingentes  deformitates  intulerat 
omniaque  usitata  remedia  frustra  erant  adhibita, 
audaciore  Bromi  usu  morbus  non  plane  quidem  ex- 
stingebatur,  veruntamen  incrementa  ejus  mox  inhi¬ 
bebantur,  imo  mobilitas  in  melius  vertebatur,  dolores 
die  noctuque  aegrotum  excruciantes  depellebantur, 
denique  valetudo  universa  et  corporis  vires  non 
mediocriter  instaurabantur.  Multis  elapsis  mensibus 
Fournet  eundem  aegrotum  prospera  conditione 
gaudentem  vidit.  Symptomata  dysphoriae:  gravitas 
capitis  et  pectoris,  aestus  ventriculi,  vomituritio, 
majoribus  quidem  dosibus  crebro  evocabantur,  cito 
autem  praeterierunt  et  ne  minimam  quidem  digestio¬ 
nis  perturbationem  reliquerunt;  plerumque  illa  sym¬ 
ptomata  remedii  assumtionem  immediate  exceperunt 
et  per  quinque  horae  minutas  perstiterunt,  quo 
facto  aeger,  tanquam  ex  critica  solutione,  ad  prio¬ 
rem  conditionem  rediit  et  in  eadem  per  diem  per¬ 
severavit;  ciborum  appetentia  omnibus  in  casibus 
egregia  fuit. 

Articulorum  aegrotantium  frictiones  ex  Brorno 
mox  titillationis  sensum,  calorem ,  ardorem,  siccita¬ 
tem  effecerunt;  cutis  flavescens  aliquamdiu  siccitatem 
et  mediocrem  calorem  prae  se  tulit. 

Eodem  jure,  quo  Jodum,  in  ventriculi  carcino¬ 
mate  experiendum  est  Bromum,  quippe  quod  leviter 
exedat  profusamque  secretionem  cohibeat. 

Quod  ad  causticam  Bromi  vim  pertinet,  haud 
multum  dignitatis  ei  tribuendum  est;  effectus  enim 
per  insolubilia  cum  organicis  substantiis  connubia 
admodum  superficiarius  redditur  et  applicatio  mul¬ 
tum  habet  incommodi. 

In  adhibendo  Bromo  magno  cum  incommodo, 
nimirum  remedii  volatilitate ,  nobis  conflictandum 
est;  purum  rapidissime  evaporat,  solutio  quoque 
aquosa,  aeque  ac  spirituosa,  brevi  magnam  Bromi 
partem  deperdit;  imo  si  utraque  in  vitro  bene  clauso 
asservatur,  haud  exigua  Bromi  portio,  quoties  re¬ 
cluditur  vitrum,  avolat.  Optimum  mihi  videtur, 
Bromum  aqua  multa  dilutum  dosesque  haud  nume¬ 
rosiores  praescribere. 

Pourche  Bromi  solutionis  quadraginta  aquae 
partibus  quotidie  gutt.  5  —  6  dedit ,  postea  vero 
doses  adauxit. 

Simili  solutione  usus  Hoering  mane  ac  vespere 
guttas  quinque  exhibuit  pariterque  dosin  evexit  ad 
gutt.  sedecim.  Tali  modo  adhibitum  Bromum  ne 
minima  quidem  detrimenta  intulit. 

F ou r net  purum  dedit  Bromum,  certum  gutta¬ 
rum  numerum  in  vehiculum  mucilaginosum  instillans. 
Duabus  ordiens  guttis,  singulis  diebus  duas  guttas 
dosi  addidit,  donec  dosis  esset  guttarum  sexaginta, 
ergo  tota  consumti  copia  librae  quadrantem  aequaret. 

Si  reliquorum  auctorum  observationes  sequi¬ 
mur,  Bromum  ad  gran.  V8  —  */4  — j ,  idque  dilutum, 
praebebimus,  cui  saporis  acidi  adstringentis  causa 

involvens  quoddam,  mucilago  gutnmi  arabici,  salep 
aut  decoctum  Althaeae  frigidum,  commode  additur. 
Medicina  in  loco  frigido  reponatur  et  vitrum  quam 
rarissime  aperiatur;  si  quis  dosin  sumturus  est,  ce¬ 
leriter  e  vitro  effundatur  promteque  deglutiatur. 
Optime  datur  ventriculo  modici  impleto,  itaque  ho¬ 
ram  1 '/a — 2  post  pastum;  mox  a  pastu  ingestum 
Bromum  cum  cibis  cito  sese  conjungit  et  effectu 
destituitur,  jeguno  ventriculo  exhibitum  parietes  hu¬ 
jus  erodit. 

Generatim  adnotare  oportet,  usum  Bromi  thera¬ 
peuticum  propter  ejus  volatilitatem  medicationi  diu¬ 
turniori  haud  respondere.  Quamdiu  igitur  certis 
caremus  observationibus,  quae,  Bromum  similibus 
remediis  praestare  efficacitate,  argumententur,  con- 
nubia  ejus  citra  dubium  puro  praeferenda  sunt. 

Bromum  veneni  instar  agere,  supra  dilucidavi¬ 
mus.  Antidota  a  multis  proposita  magnisque  laudi¬ 
bus  celebrata  sunt.  Sin  rapiditatem  meditamur, 
qua  Bromum  cum  organicis  substantiis  conjungitur, 
facile,  quid  de  illis  antidotis  judicandum  sit,  nobis 
patebit.  Neutralisatio  per  solutiones  Ivali  dilutas, 
per  solutiones  Kali  carbonici  aut  mixturas  magnesiae 
carbonicae  tantum,  veneno  modo  ingesto,  cum 
successu  quodam  tentatur;  eodem  cum  fructu  albu¬ 
men,  omnium  maxime  insons,  potest  praeberi. 

Aliquot  hac  de  re  experimenta  institui: 

Grana  Bromi  quindecim  spiritu  vini  soluta,  quae 
alias  cuniculum  intra  unam  vel  aliquot  horas  necare 


solebant,  albumine  statim  ingesto,  per  horam  et  quod 
excurrit  omni  carebant  effectu,  attamen  mors,  post 
quatuor  circiter  horas  accedens,  averti  non  poterat. 

Magnesiae  carbonicae  mixtura  minus  probatum 
obtulit  effectum;  ceterum  omnia  antidota  serius  ex¬ 
hibita  (elapso  dimidio,  quo  mors  irruere  solet,  tem¬ 
pore),  prorsus  fere  efficacitate  destituebantur. 

Denique  Bromum  a  Gallis,  nisi  fallor,  antido¬ 
tum  alkaloideorum  virulentorum  laudatum  est.  Ex- 

0  / 

perimenta  directa  ab  aliis  circa  hanc  rem  instituta 
nusquam  reperi,  itaque  propter  analogiam  cum  Jodo, 
hunc  in  finem  a  Donne  primum  commendato,  pro¬ 
positum  esse  existimo.  Respiciens  ad  experimenta 
complura,  quae  circa  strychninum  insitui,  haec  ad- 
notabo.  Ratione  chemica  Bromum  longe  praeferen¬ 
dum  est  Jodo,  quia  cum  strychnino  connubia  multo 
minus  solubilia,  quam  Jodum  init;  strychninum  cen¬ 
tum  mille  partibus  solutum  concentrata  Bromi  so¬ 
lutione  aquosa  manifeste  praecipitatur;  primum  tur¬ 
batio  oritur  albido-flava ,  quae,  si  diutius  seponitur 
solutio,  paulatim,  sin  mediocriter  incalescit,  statim 
sedimento  excipitur,  quod  globosum  est,  liquore 
Kali  et  Ammoniaci  facile  solvitur,  acidis  non  pro¬ 
tinus  saltem  decomponitur ;  hoc  sedimentum,  uti  ex 
dictis  apparet,  ne  adhibito  quidem  calore  neque 
multa  aqua  solvitur.  Contra  Jodum  strychninum 
septem  mille  partibus  solutum  non  amplius  praeci¬ 
pitat  et  praecipitatum  album,  quod  Kalio  jodato  ad 
strychnini  nitrici  solutionem  adjecto  experitur,  multa 

aqua  solvitur.  Quodsi  statuimus,  id  quod  theoria 
chemica  de  antidotis  statuit,  talium  connubiorum 
efficacitatem  cum  solubilitate  directam  alere  necessi¬ 
tudinem,  jam  ex  bis  Bromi  praestantia  elucet,  quam 
praeterea  experimenta  confirmarunt.  Solutio  satu¬ 
rata  grani  V3  strychnini  riitrici  solutione  Bromi  con- 
centrata  aquosa  (drachma  circiter  desumebatur) 
praecipitabatur,  sedimentum  abluebatur  et  aqua 
suspensum  in  cuniculi  ventriculum  ingerebatur.  Per 
horam  nihil  anomali  apparuit,  qua  elapsa  narcoseos 
symptomata  paulatim  subierunt,  animal  manu  tactum 
vehementer  expavescebat,  interposito  bihorio  insultu 
tetanico  corripiebatur  transitorio,  magnam  ostende¬ 
bat  inanitionem,  ex  qua.  sensim  reficiebatur  et  per 
horas  tres  narcoticis  symptomatibus  carebat.  De¬ 
cima  post  ingestionem  hora  insultus  secundus,  priore 
levior,  intrabat,  qui  satis  facile  superabatur.  Triduo 
post  cuniculus  salvus  videbatur,  pabulis  prointe  ute¬ 
batur,  nihil  narcotici  offerebat. 

Administrato  secundo  experimento,  animal  dosi 
eadem  hausta  post  octavam  horam  tertio  paroxysmo 
tetanico  succubuit.  Praeparatum  hocce  in  casu  non 
bene  fuisse  ablutum ,  sed  strychninum  continuisse, 
suspicor.  Tertio  experimento  submissum  animal 
post  sextum  diem  bene  valuit. 

E  quibus  ratiocinium  duco,  Bromi  connubium 
cum  strychnino  (cui  quod  ad  saporem  intensitate 
tantum  cedit)  effectum  strychnini  similem,  verun- 
taraen  minoris  solubilitatis  causa  inulto  tardiorem 


79 


et  leviorem  praestare,  id  quod  in  Jodi  conjunctio¬ 
nem  huic  respondentem  non  convenit.  Proinde 
Bromo,  si  chemicam  spectas  indolem,  antidoti  digni¬ 
tas  omnino  vindicanda  est.  Quaeritur  vero,  utrum 
tale  connubium,  stryclinino  jam  diutius  in  corpore 
detento,  locum  habeat.  Ad  quod  explorandum  cu¬ 
niculis  adultioribus  identidem  strychninum  praebe¬ 
batur  elapsoque  dimidio  tempore,  quo  mors  irruere 
solet,  aqua  bromata,  ita  ut  superaret,  infundebatur. 
Eventus  admodum  discrepabant:  aliis  in  casibus 
mors  ne  retardabatur  quidem,  in  aliis  contra,  e.  gr. 
dato  grano  dimidio,  quod  alias  linguae  impositum 
intra  8  — 17  minutas  cuniculum  necat,  post  plures 
demum  horas  apparuit  effectus,  imo  semel  mors 
post  dimidium  diem  accessit.  Opio  aliis  in  casibus 
potentius,  in  aliis  debilius  fuit.  Solutiones  Kalii 
bromati,  adhibito  stryclinino,  vel  nihil  vel  parum 
praestiterunt,  sicut  etiam  Bromum  cum  stryclinino 
connubium,  modo  si  illud  liberum  est,  perficitur. 

Quae  experimenta,  Bromum  inter  antidota  sane 
locum  mereri  docent,  quanquam  haec  ejus  virtus 
aeque  ac  aliorum  antidotorum  neque  certa  neque 
constans  est,  imo  a  quibusdam  observatoribus,  ut 
Hoering,  in  dubium  vocatur. 

§.  3. 

De  Kalio  br ornato. 

Ad  usum  medicum  ipso  Bromo  multo  magis 
idoneum  est  Kalium  bromatum,  quod  etiam  P  o  u  r  c  h  e 

primus  contra  Ophthalmias  scrophulosas  et  scrophu- 
losin  universalem  cum  successu  praebuit.  Ejus  sci¬ 
licet  usu  et  interno  et  externo  apud  infantem  intra 
trimestre  omnia  symptomata  scrophulosa  sunt  com¬ 
posita  et  fugata;  ejus  auxilio  tumor  epididymidis 
simulque  cum  hoc  per  sextum  annum  persistens 
otorhoea  purulenta  feliciter  expugnata  sunt.  Neque 
magis  contra  strumam  effectum  recusavit,  cujus, 
etsi  jam  inveteratae,  volumen  promte  et  perspicue 
diminueretur. 

Graf  (in  dissertatione  inaugurali)  decem  allegat 
casus,  quorum  septem  impetiginibus  continentur, 
majore  ex  parte  cum  diathesi  scrophulosa  juncti; 
duo  in  hydropibus,  unus  in  syphilide  cernuntur. 
Inter  illos  penitus  sanabantur  tres,  reliqui  in  melius 
vertebantur;  duorum  hydropicorum  alter,  lotio  bene 
fluente,  salutarem  effectum  expertus  est,  apud  alte¬ 
rum  vero  propter  ingratam,  quam  provocavit,  diar¬ 
rhoeam,  remedium  seponeretur  oportebat;  contra 
syphilidem  omnino  nihil  praestitit.  Hisce  casibus 
in  recentiore,  quod  de  hac  re  conscripsit,  opusculo 
decem  addit  alios,  partim  hydropibus,  et  quidem 
non  minus  hydrothorace  et  ascite  quam  hydrope 
universali,  partim  indurationibus  testiculi,  tumoribus 
uteri,  corneae  cicatricibus  constitutos;  effectus  Kalii 
bromati  in  compluribus  casibus  exoptatus  fuit,  in 
aliis  partialis,  in  aliis  fere  nullus.  Praeterea  Graf 
ita  ut  Neuhof  in  tinea  scrophulosa  ab  hoc  remedio 
haud  frustra  salutem  sese  petiisse  affirmant. 


Williams  contra  lienis  hypertrophiam  egregiam 
ejus  efficacitatem  saepenumero  expertus  est,  etsi 
nonnunquam  per  sat  longum  tempus  adhibiti. 

Egomet  mira  cum  utilitate  contra  lienis  tumorem 
a  R  omberg  apud  infantem  vidi  administratum: 
volumen  tumoris  intra  brevissimum  tempus  haud 
parum  diminutum  indies  decrescebat.  In  altero 
casu  effectus  quidem  non  tam  promtus  accedebat, 
sed  nequaquam  desiderabatur. 

Recentissimo  tempore  a  compluribus  medicis 
loco  Kalii  jodati  (quod  majoris  pretii  est)  cumque 
eodem  successu,  contra  syphilidem  secundariam  in 
usum  vocatur. 

Cum  interno  usu,  praesertim  in  tumoribus  scro- 
phulosis,  optime  conjungitur  externus,  qui  in  lotio¬ 
nibus,  vel  unctionibus  cernitur.  Inter  alios  Prieger 
unguentum  e  Kalio  bromato  (3/3  —  5j  ad  §j)  para¬ 
tum  contra  tineam  maxime  commendat. 

Dosis  Kalii  bromati  fere  ab  omnibus  scrutatori¬ 
bus  tanta  praescribitur,  ut  breviore  remedii  usu 
grana  octo  ad  decem  per  diem ,  magis  tamen  pro¬ 
tracto  quatuor  ad  sex  consumantur.  —  Magendie 
et  Graf  scrupulum  unum  aquae  unciis  quinque  sol¬ 
vendum  additaque  syrupi  alicujus  uncia  una,  alter¬ 
nis  horis  cochlear  majus  sumendum  curant. 

Omnino  maxime  placet  solutionis  forma,  pulvis 
enim  facile  deliquescit,  aliquanto  difficilius  pilulae, 
quibus  exemp.  graf.  Pourche  usus  est.  Ille  nempe 
e  salis  aqua  liberi  granis  sex  cum  octodecim  granis 


seminum  Lycopodii  massam  pilularem  parari,  eamque 
in  pilulas  No  VI.  distribui  jubebat.  Harum  pilu¬ 
larum  initio  duas,  tum  quatuor,  deinde  sex,  tandem 
octo  per  diem  suppeditabat.  —  Equidem  banc  for¬ 
mam,  quum  remedio  nullo  modo  sapor  exquisite 
ingratus,  e  contrario  blande  salinus  tribuendus  sit, 
quovis  saccbarino  additamento  facile  corrigendus, 
quumque  pilulae  pro  aeris  bumiditate  intra  nych- 
themeron  vel  biduum  mollescant,  haud  aeque  ac 
solutionis  laudaverim. 

Secundum  experimenta,  quae  instituta  sunt,  et 
physiologica  et  therapeutica,  ab  usu  Kalii  bromati 
generatim  hisce  conditionibus  salus  jure  petenda  est: 

1.  Si  secretio  urinae  concitanda  est. 

2.  Si  resorptionem  exsudatorum,  solutis  omnibus 
signis  inflammatoriis,  praecipue  febrilibus,  pro¬ 
movere  studemus. 

3.  Digestione  non  nimis  prostrata,  quo  in  casu 
Kalium  bromatum  facile  diarrhoeam  pertinacem 
viresque  exhaurientem  excitat. 

4.  Si  alvus  etiam  et  cutis  actio  leviter  adauctae 
medendi  consilio  non  repugnant.  Praesertim 
usu  paulo  longiore  et  dosibus  majoribus  alvus, 
depressa  aliquantum  per  antagonismum  urinae 
secretione,  strenue  cietur. 

Usum  remedii  dissuadere  haec  fere  mihi  vi¬ 
dentur: 

1.  Irritatio  vasorum,  motus  febriles. 

2.  Manifesta  ad  diarrhoeam  proclivitas. 


3.  Digestio  fracta. 

4.  Atrophia  universalis,  musculorum  infirmitas. 

Morbi  *  speciales ,  in  quibus  Kalio  bromato  vini 

specificam,  antidyscraticam  tribuere  licet,  bi  sunt: 
variae  scrophularum  formae,  ante  alias  scrophulae 
glandularum,  praesertim  lienis  hypertrophia  scro- 
phulosa,  deinde  impetigines  scroplnilosae ,  denique 
syphilis  secundaria. 

A  Kalio  jodato,  remedio  nostro  tam  affini  hisce 
discrepat: 

1.  Kalium  bromatum  illo  aliquanto  vehementiorem 
impetum  localem  exserit,  quare  dosis  minor 
praescribenda  est. 

2.  Irritante  in  pulmones  effectu  paene  prorsus 
destituitur. 

3.  Alvi  concitatio  ex  hujus  usu  magis  strenua 
nec  non  magis  continens  animadvertitur. 

Quod  Graf  inter  utrumque  remedium  adnotat 
discrimen,  Kalio  bromato  digestionem  minus  offendi 
quam  jodato,  hoc  equidem,  experimentorum  eventus 
respiciens ,  non  statim  ‘concesserim.  Immo  major 
circa  hanc  rem  collecta  experientia  forsitan  contra¬ 
rium  demonstrabit;  nam  certo  nemo  est,  qui  diffi¬ 
teatur,  haud  raro  Kalium  jodatum  per  menses  por¬ 
rectum  digestionem  nihil  offendere,  sed  appetitum 
adaugere  et  generatim  ciborum  assimilationem  pro¬ 
movere. 

Ceterum  Kalium  bromatum  jodato,  decompositio- 
nem  minus  facile  subiens,  praecellit. 

Bromum  purum  quoad  usum  medicum  sequen¬ 
tibus  eminet  virtutibus: 

1.  Propter  indolem  lixam  multo  facilius  nec  non 
accuratius  administratur. 

2.  Effectus  illius  topicus  irritans,  vel  adeo  dele- 
terius,  hujus  si  non  plane  deficit  multo  minor  est. 

3.  Effectus  liujus  universalis  in  organismum  pro¬ 
pter  expeditam  et  promtam  resorptionem  emi  - 
nentior  est. 

4.  Generatim  remedium  hoc  illo  blandius  est,  in 
venenum  difficillime  vertitur,  digestio  eo  minus 
turbatur,  pulmones  nihil  irritantur. 

Quibus  Kalii  bromati  virtutibus  agnitis,  quas 
fere  omnes  jam  priores  scrutatores  rite  adnotave- 
runt,  dicto  remedio  in  futurum  efficacitatem  amplio¬ 
rem  et  usum  magis  evulgatum,  quam  Bromo  ipsi 
exoptemus  et  polliceamur  oportet. 

§  4- 

Ferrum  br ornatum ,  Brometum  hydrargyri ,  Bromi- 

dum  hydrargyri. 

Bromidum  ferri  eodem,  quo  Kalium  bromatum, 
tempore  aut  paulo  serius,  a  Magendie  et  Wer- 
neck  medico  usui  submissum  est.  Magendie 
illud,  quemadmodum  reliqua  Bromi  praeparata,  con¬ 
tra  scrophulosin ,  imprimis  contra  amenorrhoeam, 
contra  hypertrophiam  ventriculorum  cordis,  Wer- 
neck  contra  hypertrophiam  uteri,  adhibuerunt. 

Equidem  hoc  remedium  in  morbis  lienis,  in  qui¬ 
bus  Kalium  bromatum  non  sufficit,  experiendum 

% 

censeo,  pariter  ac  in  rhachitide  omnibusque  morbi 
scrophulosi  formis  cum  imperfecta  haematopoesi  et 
fibrarum  muscularium  laxitate. 

Dosis  propter  majorem  efficacitatem  minor  est, 
quam  Kalii  bromati;  Magendie  circiter  grana  duo 
et  quod  excurrit,  per  diem  praebet,  Werneck 

grana  duo  ad  quatuor. 

♦ 

Optima,  qua  remedium  datur,  pilularum  forma 
est;  solutio  saporem  valde  adstringentein,  ingratum 
habet,  qui  ne  aromaticis  quidem  additamentis  cor¬ 
rigitur.  Quum  aquae  aliquantum  absorbeat,  pilulae 
modo  in  paucos  dies  praescribendae  et  involucro 
metallico  muniendae  sunt. 

Ceterum  Bromidum  facilius  decomponitur  Bro- 
meto,  quod  hanc  ob  causam  illi  praeponendum  exi¬ 
stimo. 

Brometum  Hydrargyri,  a  C  ulle  r  i  er  contra  pri¬ 
mariam  syphilidem  caloinelanos  ad  instar  adhibitum, 
eundem  effectum  parcioremque  salivationem  obtulit; 
Werneck  in  angina  membranacea  et  hepatitide 
iisdem  sub  conditionibus,  quibus  calomelas,  eodem- 
que  cum  fructu  sumi  jussit. 

Externe  gingivis,  ad  tollendas  syphiliticas  affe¬ 
ctiones  primarias,  illitum  est. 

Dosis  eadem  est,  quae  ealomelanos,  forma  optima 
pulveris  et  pilularum.  Corrigentia  saporis  exigui 
causa  vix  requiruntur,  saccharina  omnino  sufficiunt. 

Bromidum  Hydrargyri  primum  aDesorgues  ad 
curandam  et  cavendam  syphilidem  commendatum 
est.  Werneck  et  pater  meus  pro  valido  antisy- 
pliilitico  habuerunt  pariterque  ac  mercurium  sublima¬ 
tum  in  syphilide  primaria  atque  secundaria,  nec  non 
exanthematibus  syphiliticis  exhibuerunt;  Prieger 
contra  tineam  capitis  interne  praeberi  suadet. 

Dosis  propter  effectum  acrem,  exedentem  admo¬ 
dum  circumspecte  constituatur,  nunquam  major,  po¬ 
tius  minor  sit  quam  mercurii  sublimati.  Optime 
doses  gradatim  augentur,  initio  gran.  V18  Per  diem, 
usque  ad  gran.  V2  et  quod  excurrit.  Werneck 
ad  sananda  ulcera  syphilitica  recentia  in  universum 
grana  5  — 10,  raro  20  requiri  comperit.  Quae  do¬ 
ses  non  modo  rarius,  quam  mercurii  sublimati,  ptya¬ 
lismum  proferunt,  verum  etiam  pectoris  organa  multo 
minus  offendunt. 

Externe  partim  contra  ulcera  syphilitica,  partirn 
contra  bubones  administratum  est.  Werneck  hunc 
in  finem  grana  sex  aquae  U. j  solvit;  idem  remedium 
intra  epispastica  et  caustica  locum  tenet. 

Interne  plerumque  solutio,  vel  aquosa  vel  aethe- 
rea  propinata  est,  priore  in  casu  gran.  vj  ad  aquae 
dosis  gutt.  20  —  200,  in  altero  gran.  j  ad  aeth. 
5j,  dos.  gutt.  10  — 15  —  20,  quae  post  pastum  cum 
aqua  aut  mucilagine  sumuntur.  Quum  doses  certe 
majores  saporem  maxime  ingratum,  stypticum  affe¬ 
rant,  quidni  pilularum'  forma  praeferatur,  nescio. 


Corrigentia  Werneck  omittit;  succus  liquiritiae 
solutionis  saporem  mirius  infestum  reddit. 

Optime,  ut  purum  Bromum,  exhibetur  quo  tem¬ 
pore  ventriculus  mediocriter  impletus  est. 

Quemadmodum  supra  dicta  praeparata,  ita  hoc 
etiam,  dum  sumitur,  caveri  jubet  usum  ciborum  in¬ 
tense  acidorum,  quippe  qui,  succi  gastrici  acescen- 
tiam  augendo,  promtiorem  remedii  decompositionem 
efficiant. 

Nova  continuo  emergunt  medicamina  et  ab  in¬ 
ventoribus  ad  usum  medicum  temere  commendantur. 
Si  quis  autem  rationalia  medendi  principia  sequi 
apud  animum  suum  constituit,  laudata  remedia  praxi 
examinet,  i.  e.  eorum  effectus  strenue  observet,  at¬ 
que  cum  remediorum  usitatorum  effectibus  compa¬ 
ret,  neque  veteriorum  praedilectione  obcoecatus  nova 
contemnat  aut  vilipendat,  neque  nova  venandi  cu¬ 
pidus  virtutes  hypotheticas,  inanes  his  affingat.  Haec 
enim  sola  est  via,  longa  quidem  ac  laboriosa,  qua 
therapia  ad  summum,  quod  molimur,  fastigium  evehi 
possit.  In  eo  me  elaborasse,  ut  materiem  mihi  de- 
sumtam,  quantum  pro  viribus  possem,  tam  theore- 
ticis  disquisitionibus  quam  experimentis  illustrarem 
et  eventus,  quos  experimenta  obtulerunt,  mente  sin¬ 
cera,  ab  omni  partium  studio  aliena  dijudicarem, 
ingenue  confiteor. 


VITA. 


Ego  Fr  id  eri  cus  G u i  1  e  1  in  11  s  E  r  n  e  s  t us  A 1  b e r t u s 
ab  Graefe,  die  XXII  mensis  Maji  a.  MDCCCXXVIII 
Berolini  natus  sum,  patre  Carolo  Ferdinando,  regi  a 
consiliis  medicis  intimis  et  Borussorum  exercitus  medico 
supremo,  quem  dira  morte  mihi  ereptum  lugeo  semperque 
lugebo,  matre  Augusta  e  gente  abs  Alt  en,  quam  Deus 
Optimus  Maximus  ut  vivam  salvamque  perdiu  conservet 
nullo  non  die  rogo  atque  oro.  Confessioni  addictus  sum 
evangelicae. 

Primis  litterarum  elementis  a  viro  aestumatissimo  Dr. 
Philipp  imbutus,  annum  vitae  decimum  agens  gymna¬ 
sium  Francogallicum,  quod  tum  directore  Clar.  Fournier 
viguit  floruitque,  petii,  cujus  praeceptores  per  sex  annos 
me  instituerunt.  Inde  dimissus  et  maturitatis  testimonio 
a  viro  Cei.  Kramer  Directoris  Fournier  successore 
rite  instructus,  almam  hujus  urbis  Universitatem  adii,  qua 
ab  III.  Raumer  t.  t.  Rectore  Magnifico  inter  cives  aca- 
demicos  receptus  ab  III.  Mu  e  11  er  t.  t.  Decano  faculta¬ 
tis  medicae,  in  album  medicorum  inscriptus  sum.  Ibidem 
per  quadriennium  liasce  adii  scholas: 

111.  Trendelenburg  de  logice;  Cei.  Mi  c  hei  et  de 
logice,  de  historia  philosophiae,  de  recentioribus  philoso¬ 
phiae  systematis;  111.  Do  ve  de  physice;  111.  Magnus 
de  technologia ;  Cei.  Ad.  Erman  de  physice  tellu¬ 
ris,  de  physice  mathematica;  BI.  H.  Rose  de  chemia 
organica;  III.  Mitscherlich  sen.  de  chemia  anorganica, 


de  chemia  telluris,  de  phytochemia;  111.  Kunth  de  bota- 
nice;  111.  G.  Rose  de  mineralogia,  de  geognosia;  111. 
Schlemm  de  osteologia,  syndesmologia,  splanchnologia, 
anatomia  organorum  sensuum;  111.  Mu  e  11  er  de  anatomia, 
de  anatomia  comparata,  de  anatomia  pathologica;  Exp. 
Simon  de  anatomia  generali;  111.  Hecker  de  encyelo- 
paedia  et  methodologia  medicinae,  de  pathologia  generali, 
de  historia  medicinae;  111.  Schoenlein  de  pathologia  et 
therapia  speciali;  III.  Juengken  de  chirurgia;  Cel.Boehm 
de  akiurgia;  Cei.  Schmidt  de  arte  obstetritia. 

Cadavera  secandi  artem  me  docuerunt  III.  Mueller 
et  111.  Schlemm. 

In  scholis  clinicis  medicis  duces  mihi  fuerunt :  Cei. 
Wolff  per  biennium;  111.  Romberg  per  duo  semestria; 
in  chirurgicis  III.  Juengken  per  annum;  111.  Dieffen- 
bach  per  semestre. 

Operationes  chirurgicas  in  cadavere  administrandi 
artem  me  docuit  Cei.  Boehm. 

.  Ouibus  omnibus  viris  optime  de  me  meritis  quas  pos¬ 
sum  maximas  et  nunc  ago  et  habebo  perpetuo  gratias. 

Jam  vero  tentaminibus  tam  philosophico  quam  medico, 
nec  non  examine  rigoroso  coram  gratioso  Medicorum  Or¬ 
dine  rite  absolutis,  spero  fore  ut,  dissertatione  thesibusque 
publice  defensis,  summi  in  medicina  et  chirurgia  honores 
in  me  conferantur. 

TIIESES. 


V  i: 


1.  Quo  perfectior  therapia,  eo  minor  medicaminum 
numerus. 

2.  Amaurosis  non  est  morbus  sed  symptoma. 

3.  Homoeopathia  nihil  praestat  nisi  per  naturae 

•  *  *  •  »  •-  r  A*  '  »iA»-  .  ; 

vim  medicatricem ,  per  diaetam  et  per  fidem. 

4.  Organismus  nova  corpora  non  fingit. 

5.  Forma  absoluta  civitatis  est  respublica,  practica 

'  *  .  •  *  •  . 

monarchia. 

